qundao/data-zh-poetry huggingface dataset:
岁暮怀人诗·其二十五
作者：黄遵宪
朝代：清

闻君近入焦山去，欲访要离伴伯鸾。一个蜗庐置何处？漫山风雨黑如磐。
岁暮怀人诗·其二十八
作者：黄遵宪
朝代：清

教儿兼习蟹行字，呼婢闲调鴂舌音。十载蓬莱作仙吏，公庭花落屋庐深。
岁暮怀人诗·其二十六
作者：黄遵宪
朝代：清

娓娓清谈玉屑霏，仲宣体弱不胜衣。十年面壁精勤甚，多恐量腰减带围。
岁暮怀人诗·其二十四
作者：黄遵宪
朝代：清

十洲三岛浮槎去，汗漫狂游久未还。输与清闲阳朔令，朝朝拄笏饱看山。
岁暮怀人诗·其五
作者：黄遵宪
朝代：清

祭酒今为天下师，帝尧苗裔汉官仪。文星光照银潢水，流到人间万派奇。
岁暮怀人诗·其八
作者：黄遵宪
朝代：清

自笑壶丘慑郑巫，有时弹指说兰阇。四朝盟会文山积，排比成书有意无？
岁暮怀人诗·其六
作者：黄遵宪
朝代：清

要使天骄识凤麟，传闻星使出词臣。毡裘大长惊相问，李揆中朝第一人。
岁暮怀人诗·其十
作者：黄遵宪
朝代：清

天竺新茶日本丝，中原争利渐难支。相期共炼补天石，一借丸泥塞漏卮。
岁暮怀人诗·其十一
作者：黄遵宪
朝代：清

怀仁久熟《坤舆志》，法显兼通佛国言。闻说荷囊趋译馆，定从绝域纪輶轩。
岁暮怀人诗·其十七
作者：黄遵宪
朝代：清

粉署归来作画眠，花砖徐步日如年。不知新旧《唐书》注，红烛增修得几篇？
岁暮怀人诗·其十三
作者：黄遵宪
朝代：清

汉学昌明二百年，儒林中有妇人贤。绛纱传授宣文业，自诩家姑王照圆。
岁暮怀人诗·其十九
作者：黄遵宪
朝代：清

老去头陀深闭关，悔将游戏到人间。杨枝骆马今都去，负杖闲看乌石山。
岁暮怀人诗·其十二
作者：黄遵宪
朝代：清

典属从公欲请缨，吓蛮草诏喜谈兵。迷云毒雾飞鸢坠，曾左星轺万里行。
岁暮怀人诗·其十五
作者：黄遵宪
朝代：清

释之廷尉由参乘，博望封侯自使槎。官职诗名看双好，纷纷冠盖逊清华。
岁暮怀人诗·其十八
作者：黄遵宪
朝代：清

赤嵌城高海色黄，乍销兵气变文光。他年番社编《文苑》，初祖开山天破荒。
岁暮怀人诗·其十六
作者：黄遵宪
朝代：清

一疏尊崇到许君，壁中古字发奇芬。郋亭弟子湖洲法，讽籀人人解《说文》。
岁暮怀人诗·其十四
作者：黄遵宪
朝代：清

天边雄镇北门管，海内通儒东塾书。膝下传经幕中檄，数君才调有谁如？
岁暮怀人诗·其四
作者：黄遵宪
朝代：清

门第将军双戟围，长安花好马如飞。只怜同听秋声馆，瘦竹疏桐鹤不肥。
己亥杂诗
作者：黄遵宪
朝代：清

我是东西南北人，平生自号风波民。百年过半洲游四，留得家园五十春。亦曾忍死须臾坐，正用此时持事来。今午垂帘春睡起，拥垆拈箸拨寒灰。自携蜡屐自扶筇，偶亦偕行挈小童。积习未除官样俗，袖中藏得歙烟筒。斜阳桥背立移时，偶有人过偶颔之。商略雨晴旋散去，不曾相识亦忘谁。云中水火界相争，相触相磨便作声。此是寻常推阻力，人间浪作震雷惊。跳珠雨乱黑云翻，事外闲云却自闲。看到须臾图万变，终愁累却自家山。老健真应饱看山，看山谁得几时闲？屡将游约诳猿鹤，迟恐山灵笑汝孱。梦回小坐泪潸然，已误流光五十年。但有去来无现在，无穷生灭看香烟。日光野马息相吹，夜气沈沈万籁微。真到无闻无见地，众虫仍着鼻端飞。抛书午倦睡醒时，走听盲翁负鼓词。漫说是非身后误，上场人事类儿嬉。天下英雄聊种菜，山中高士爱锄瓜。无心我却如云懒，偶尔栽花偶看花。费尽黄金匝地铺，算来十笏只区区。无端尚被西邻责，何况商量《益地图》。曲阑十步九徘徊，三面轩窗四扇开。夸道华严弹指现，只怜无地着楼台。墙外垂杨尽别家，平分水竹颇争差。万花烂漫他年事，第一安排旋复花。无端苞拆复挼莎，误尽人非郭橐驼。甫见萌芽生意尽，对花负负奈花何！忍向当门再种兰，露翻风打莫重看。思量空谷安身好，犹恐他时画地难。秋淫天漏雨萧萧，展叶抽条各自骄。同作绿阴同蔽日，如何修竹肯弹蕉。略买胭脂画折枝，明窗护以璧琉璃。物从中国名从主，绿比波薐红荔支。絮棉吹入化春衣，渡海山藷足疗饥。一任转输无内外，物情先见大同时。乳草删除缘几美，旧花别换日新红。去留一一旧天择，物自争存我大公。农事传家稷世官，可知粒食出艰难。妄夸天降忘人力，转当寒冰覆翼看。三千年上旧花枝，颇怪风人不入诗。我向秦时明月问，古时花可似今时。移桃接李尽成春，果硕花浓树愈新。难怪球西新辟地，白人换尽旧红人。筚路桃弧展转迁，南来远过一千年。方言足证中原韵，礼俗犹留三代前。男执干戈女甲裳，八千子弟走勤王。崖山舟覆沙虫尽，重带天来再破荒。野外团焦岭上田，世传三十子孙千。元时古墓明朝屋，上覆榕阴六百年。宰相表行多谱牒，大宗法废变祠堂。犹存九两系民意，宗约家家法几章。世守先姑《德象》篇，人多《列女传》中贤。若倡男女同权论，合授周婆制礼权。窅娘侧足跛行苦，楚国纤腰饿死多。说向妆台供媚妾，人人含笑看梨涡。反哺难期妇乳姑，系缨竟占女从夫。双双锦褓鸳鸯小，绝好朱陈嫁娶图。一声声道妹相思，夜月哀猿和《竹枝》。欢是团圆悲是别，总应肠断妃呼豨。华灯挂壁祝添丁，吉梦徵兰笑语馨。日问神游到何处，佛前别供《处胎经》。海国能医山国贫，万夫荷锸转金轮。最怜一二虬髯客，手举扶余赠别人。秀孝都居弟子行，人人《阴骘》诵文昌。迩来《云笈》传抄贵，更写惊经拜玉皇。枯骨如龟识吉凶，孤埋鸠占不相容。一年讼牒如山积，不为疑龙即撼龙。螺壳漫山纸蝶飞，携雏扶老语依依。红罗散影铜萧响，知是谁家扫墓归。老树楼鸦子又孙，青青松柏半为薪。眼中酒化杯中泪，拜手今承主祭人。恨无永叔《泷冈表》，亦愧羲之《誓墓文》。说甚微官邀薄禄，纸钱在地酒浇坟。树静风停梦不成，枕函侧倚泪纵横。荷荷引睡施施溺，竟夕闻娘唤女声。黄鹄都非五尺童，日催人老日龙钟。呼名摩顶回头道，两颊差如百几翁。五十年前事未忘，白头诸母说家常。指渠坠地呱呱处，老屋西头第四房。一路春鸠啼落花，十龄学步语牙牙。锦袍曾赋小时月，月照恒河鬓已华。忽想尻轮到五洲，海泓烟点小齐州。丁年破浪乘风兴。画壁留图作卧游。几星十二遍周天，绕尽圆球剩半环。法界楼台米家画，总输三岛小神山。长恨古人吾不见，又疑诸史半欺谩。女王铜镜委奴印，亲手摩挲对面看。乌呼碑下吊忠臣，蹈海人人耻帝秦。震地哭声涂地血，大东扶起一红轮。滔滔海水日趋东，万法从新要大同。后二十年言定譣，手书《心史》井函中。一夫奋臂万人呼，欲废称臣等废奴。民贵遂忘皇帝贵，莫将让国比唐虞。当时传檄开荒令，今日关门逐客书。浪诩皇华夸汉大，请看黄种受人锄。赫赫红轮上大空，摇天海绿化为虹。从今要约黄人捧，此是扶桑东海东。四百由旬道路长，忽逢此老怨津梁。沈沈睡过三千岁，可识西天有教皇？上烛光芒曜日星，东西并峙两天擎。象形文字鸿荒祖，石鼓文同石柱铭。一刀截断大河横，省却图南六月程。海客欢呼土民怨，债台高筑与天平。琼阙丹房曜彩霞，烂红玫瑰雨天华。外孙鲁酒皇娥瑟，同醉西方阿母家。生是天骄死鬼雄，全欧震荡气犹龙。世间一切人平等，若算人皇只乃公。万灯悬耀夜光珠，照出诸天夜燕图。缨络纲云花散雨，居然欲界有仙都。长夜漫漫日不光，黑风吹我坠何方？苍天已死黄天立，惟见团团鸡子黄。眼底尘惊世界微，天风浩浩吹人衣。便当御气乘球去，饱看环瀛跨海归。浮沈飘泊年年事，偶寄闲鸥安乐窝。急雨打窗浪摇壁，无端平地又风波。云为四壁水为家，分付名山改姓佘。瘦菊清莲艳桃李，一瓶同供四时花。上山如画重累人，结屋绝无东西邻。襟间海上一丸月，屐底人间万斛尘。甑蒸汗雨郁如珠，雨腋清风习习俱。浴过凉波三百斛，才知灌顶妙醍醐。三年团扇在怀袖，六月重裘仍带围。万里归槎北风急，经旬却换五时衣。蟹行草字画祛庐，蜡印红鹰两翼舒。君主花名民主押，箧中留得两除书。梦里似曾迁海外，醉中不觉到江南。茫茫人海浮沈处，添得闲鸥又二三。我行偏历三天下，松寥一阁天下奇。两鼎蟠螭碑《瘗鹤》，还有椒山手写诗。黄鹤高楼又挞碎，我来无壁可题诗。擎天铁柱终虚语，空累尚书两鬓丝。御屏丹笔记名新，天语殷殷到小臣。九牧盛名吾岂敢，知非牛李党中人。丹楼彩日画中看，初上鸾坡举步难。劳动九重前席问，绣衣门外立天官。尧天到此日方中，万国强由法变通。惊喜天颜微一笑，百年前亦与华同。奉使虚闻结德车，却回无袖到长沙。青鸾传到东皇信，又泛蓬莱八月槎。三诏严催倍道驰，《霸朝》一集感恩知。病中泣读维新诏，深恨锋车就召迟。冷月严霜照一灯，柝铃风送响腾腾。案头英簜门前戟，岂有籧篨覆瘐冰。七十尚书出负戈，三闾憔悴怨湘波。抚琴欲鼓《拘幽操》，軏唱臣难唤奈何。竟写梅边生祭祠，亦歌塞外送行诗。候人鹄立门如海，浪语风闻百不知。怜君胆小累君惊，抄蔓何曾到友生。终识绝交非恶意，为曾代押党碑名。环门松竹喜相迎，倚树安楼鸽不惊。对镜头颅顾妻笑，几乎此事却干卿。莱佣酒保笑言欢，偶数江湖几谪官。反蔓环门兰在室，呼儿重检《汉书》看。花落庭空对紫薇，画帘重处漾斜晖。衔雏燕子浑无赖，眼见人瞋故故飞。寒灯说鬼鬼啾啾，夜雨言愁我欲愁。只有蓬山万重隔，未容海客说瀛洲。左列牛宫右豕圈，冬烘开学闹残年。篱边兀坐村夫子，极口娲皇会补天。寒垆爆栗死灰然，酒冷灯昏倦欲眠。惊喜读书声到耳，细听仍是《八铭篇》。风雨鸡鸣守一庐，两年未得故人书。鸿离鱼网惊相避，无信凭谁寄与渠。颈血模糊似未乾，中藏耿耿寸心丹。琅函锦箧深韬袭，留付松阴后辈看。古佛孤灯共一龛，无人时与影成三。何方化得身千百？日换新吾对我谭。地球捧问海中央，多少红毛国几方？听说龙飞周甲宴，挽须要去问英皇。相约儿童放学时，小孙拍手看翁嬉。平生两事轰轰乐，爆竹声腾鹞子飞。镜中几几换容仪，讳老无妨略镊髭。今日发旟悬不起，星星知剩几茎丝？蜡余忽梦大同时，酒醒衾寒自叹衰。与我周旋最亲我，关门带读自家诗。
己亥杂诗·其一
作者：黄遵宪
朝代：清

我是东西南北人，平生自号风波民。百年过半洲游四，留得家园五十春。
己亥杂诗·其七
作者：黄遵宪
朝代：清

老健真应饱看山，看山谁得几时闲？屡将游约诳猿鹤，迟恐山灵笑汝孱。
己亥杂诗·其七十
作者：黄遵宪
朝代：清

尧天到此日方中，万国强由法变通。惊喜天颜微一笑，百年前亦与华同。
己亥杂诗·其七十一
作者：黄遵宪
朝代：清

奉使虚闻结德车，却回无袖到长沙。青鸾传到东皇信，又泛蓬莱八月槎。
己亥杂诗·其七十七
作者：黄遵宪
朝代：清

环门松竹喜相迎，倚树安楼鸽不惊。对镜头颅顾妻笑，几乎此事却干卿。
己亥杂诗·其七十三
作者：黄遵宪
朝代：清

冷月严霜照一灯，柝铃风送响腾腾。案头英簜门前戟，岂有籧篨覆瘐冰。
己亥杂诗·其七十九
作者：黄遵宪
朝代：清

花落庭空对紫薇，画帘重处漾斜晖。衔雏燕子浑无赖，眼见人瞋故故飞。
己亥杂诗·其七十二
作者：黄遵宪
朝代：清

三诏严催倍道驰，《霸朝》一集感恩知。病中泣读维新诏，深恨锋车就召迟。
己亥杂诗·其七十五
作者：黄遵宪
朝代：清

竟写梅边生祭祠，亦歌塞外送行诗。候人鹄立门如海，浪语风闻百不知。
己亥杂诗·其七十八
作者：黄遵宪
朝代：清

莱佣酒保笑言欢，偶数江湖几谪官。反蔓环门兰在室，呼儿重检《汉书》看。
己亥杂诗·其七十六
作者：黄遵宪
朝代：清

怜君胆小累君惊，抄蔓何曾到友生。终识绝交非恶意，为曾代押党碑名。
己亥杂诗·其七十四
作者：黄遵宪
朝代：清

七十尚书出负戈，三闾憔悴怨湘波。抚琴欲鼓《拘幽操》，軏唱臣难唤奈何。
己亥杂诗·其三
作者：黄遵宪
朝代：清

自携蜡屐自扶筇，偶亦偕行挈小童。积习未除官样俗，袖中藏得歙烟筒。
己亥杂诗·其三十
作者：黄遵宪
朝代：清

反哺难期妇乳姑，系缨竟占女从夫。双双锦褓鸳鸯小，绝好朱陈嫁娶图。
己亥杂诗·其三十一
作者：黄遵宪
朝代：清

一声声道妹相思，夜月哀猿和《竹枝》。欢是团圆悲是别，总应肠断妃呼豨。
己亥杂诗·其三十七
作者：黄遵宪
朝代：清

老树楼鸦子又孙，青青松柏半为薪。眼中酒化杯中泪，拜手今承主祭人。
己亥杂诗·其三十三
作者：黄遵宪
朝代：清

海国能医山国贫，万夫荷锸转金轮。最怜一二虬髯客，手举扶余赠别人。
己亥杂诗·其三十九
作者：黄遵宪
朝代：清

树静风停梦不成，枕函侧倚泪纵横。荷荷引睡施施溺，竟夕闻娘唤女声。
己亥杂诗·其三十二
作者：黄遵宪
朝代：清

华灯挂壁祝添丁，吉梦徵兰笑语馨。日问神游到何处，佛前别供《处胎经》。
己亥杂诗·其三十五
作者：黄遵宪
朝代：清

枯骨如龟识吉凶，孤埋鸠占不相容。一年讼牒如山积，不为疑龙即撼龙。
己亥杂诗·其三十八
作者：黄遵宪
朝代：清

恨无永叔《泷冈表》，亦愧羲之《誓墓文》。说甚微官邀薄禄，纸钱在地酒浇坟。
己亥杂诗·其三十六
作者：黄遵宪
朝代：清

螺壳漫山纸蝶飞，携雏扶老语依依。红罗散影铜萧响，知是谁家扫墓归。
己亥杂诗·其三十四
作者：黄遵宪
朝代：清

秀孝都居弟子行，人人《阴骘》诵文昌。迩来《云笈》传抄贵，更写惊经拜玉皇。
己亥杂诗·其九
作者：黄遵宪
朝代：清

日光野马息相吹，夜气沈沈万籁微。真到无闻无见地，众虫仍着鼻端飞。
己亥杂诗·其二
作者：黄遵宪
朝代：清

亦曾忍死须臾坐，正用此时持事来。今午垂帘春睡起，拥垆拈箸拨寒灰。
己亥杂诗·其二十
作者：黄遵宪
朝代：清

乳草删除缘几美，旧花别换日新红。去留一一旧天择，物自争存我大公。
己亥杂诗·其二十一
作者：黄遵宪
朝代：清

农事传家稷世官，可知粒食出艰难。妄夸天降忘人力，转当寒冰覆翼看。
己亥杂诗·其二十七
作者：黄遵宪
朝代：清

宰相表行多谱牒，大宗法废变祠堂。犹存九两系民意，宗约家家法几章。
己亥杂诗·其二十三
作者：黄遵宪
朝代：清

移桃接李尽成春，果硕花浓树愈新。难怪球西新辟地，白人换尽旧红人。
己亥杂诗·其二十九
作者：黄遵宪
朝代：清

窅娘侧足跛行苦，楚国纤腰饿死多。说向妆台供媚妾，人人含笑看梨涡。
己亥杂诗·其二十二
作者：黄遵宪
朝代：清

三千年上旧花枝，颇怪风人不入诗。我向秦时明月问，古时花可似今时。
己亥杂诗·其二十五
作者：黄遵宪
朝代：清

男执干戈女甲裳，八千子弟走勤王。崖山舟覆沙虫尽，重带天来再破荒。
己亥杂诗·其二十八
作者：黄遵宪
朝代：清

世守先姑《德象》篇，人多《列女传》中贤。若倡男女同权论，合授周婆制礼权。
己亥杂诗·其二十六
作者：黄遵宪
朝代：清

野外团焦岭上田，世传三十子孙千。元时古墓明朝屋，上覆榕阴六百年。
己亥杂诗·其二十四
作者：黄遵宪
朝代：清

筚路桃弧展转迁，南来远过一千年。方言足证中原韵，礼俗犹留三代前。
己亥杂诗·其五
作者：黄遵宪
朝代：清

云中水火界相争，相触相磨便作声。此是寻常推阻力，人间浪作震雷惊。
己亥杂诗·其五十
作者：黄遵宪
朝代：清

赫赫红轮上大空，摇天海绿化为虹。从今要约黄人捧，此是扶桑东海东。
己亥杂诗·其五十一
作者：黄遵宪
朝代：清

四百由旬道路长，忽逢此老怨津梁。沈沈睡过三千岁，可识西天有教皇？
己亥杂诗·其五十七
作者：黄遵宪
朝代：清

长夜漫漫日不光，黑风吹我坠何方？苍天已死黄天立，惟见团团鸡子黄。
己亥杂诗·其五十三
作者：黄遵宪
朝代：清

一刀截断大河横，省却图南六月程。海客欢呼土民怨，债台高筑与天平。
己亥杂诗·其五十九
作者：黄遵宪
朝代：清

浮沈飘泊年年事，偶寄闲鸥安乐窝。急雨打窗浪摇壁，无端平地又风波。
己亥杂诗·其五十二
作者：黄遵宪
朝代：清

上烛光芒曜日星，东西并峙两天擎。象形文字鸿荒祖，石鼓文同石柱铭。
己亥杂诗·其五十五
作者：黄遵宪
朝代：清

生是天骄死鬼雄，全欧震荡气犹龙。世间一切人平等，若算人皇只乃公。
己亥杂诗·其五十八
作者：黄遵宪
朝代：清

眼底尘惊世界微，天风浩浩吹人衣。便当御气乘球去，饱看环瀛跨海归。
己亥杂诗·其五十六
作者：黄遵宪
朝代：清

万灯悬耀夜光珠，照出诸天夜燕图。缨络纲云花散雨，居然欲界有仙都。
己亥杂诗·其五十四
作者：黄遵宪
朝代：清

琼阙丹房曜彩霞，烂红玫瑰雨天华。外孙鲁酒皇娥瑟，同醉西方阿母家。
己亥杂诗·其八
作者：黄遵宪
朝代：清

梦回小坐泪潸然，已误流光五十年。但有去来无现在，无穷生灭看香烟。
己亥杂诗·其八十
作者：黄遵宪
朝代：清

寒灯说鬼鬼啾啾，夜雨言愁我欲愁。只有蓬山万重隔，未容海客说瀛洲。
己亥杂诗·其八十一
作者：黄遵宪
朝代：清

左列牛宫右豕圈，冬烘开学闹残年。篱边兀坐村夫子，极口娲皇会补天。
己亥杂诗·其八十七
作者：黄遵宪
朝代：清

相约儿童放学时，小孙拍手看翁嬉。平生两事轰轰乐，爆竹声腾鹞子飞。
己亥杂诗·其八十三
作者：黄遵宪
朝代：清

风雨鸡鸣守一庐，两年未得故人书。鸿离鱼网惊相避，无信凭谁寄与渠。
己亥杂诗·其八十九
作者：黄遵宪
朝代：清

蜡余忽梦大同时，酒醒衾寒自叹衰。与我周旋最亲我，关门带读自家诗。
己亥杂诗·其八十二
作者：黄遵宪
朝代：清

寒垆爆栗死灰然，酒冷灯昏倦欲眠。惊喜读书声到耳，细听仍是《八铭篇》。
己亥杂诗·其八十五
作者：黄遵宪
朝代：清

古佛孤灯共一龛，无人时与影成三。何方化得身千百？日换新吾对我谭。
己亥杂诗·其八十八
作者：黄遵宪
朝代：清

镜中几几换容仪，讳老无妨略镊髭。今日发旟悬不起，星星知剩几茎丝？
己亥杂诗·其八十六
作者：黄遵宪
朝代：清

地球捧问海中央，多少红毛国几方？听说龙飞周甲宴，挽须要去问英皇。
己亥杂诗·其八十四
作者：黄遵宪
朝代：清

颈血模糊似未乾，中藏耿耿寸心丹。琅函锦箧深韬袭，留付松阴后辈看。
己亥杂诗·其六
作者：黄遵宪
朝代：清

跳珠雨乱黑云翻，事外闲云却自闲。看到须臾图万变，终愁累却自家山。
己亥杂诗·其六十
作者：黄遵宪
朝代：清

云为四壁水为家，分付名山改姓佘。瘦菊清莲艳桃李，一瓶同供四时花。
己亥杂诗·其六十一
作者：黄遵宪
朝代：清

上山如画重累人，结屋绝无东西邻。襟间海上一丸月，屐底人间万斛尘。
己亥杂诗·其六十七
作者：黄遵宪
朝代：清

黄鹤高楼又挞碎，我来无壁可题诗。擎天铁柱终虚语，空累尚书两鬓丝。
己亥杂诗·其六十三
作者：黄遵宪
朝代：清

三年团扇在怀袖，六月重裘仍带围。万里归槎北风急，经旬却换五时衣。
己亥杂诗·其六十九
作者：黄遵宪
朝代：清

丹楼彩日画中看，初上鸾坡举步难。劳动九重前席问，绣衣门外立天官。
己亥杂诗·其六十二
作者：黄遵宪
朝代：清

甑蒸汗雨郁如珠，雨腋清风习习俱。浴过凉波三百斛，才知灌顶妙醍醐。
己亥杂诗·其六十五
作者：黄遵宪
朝代：清

梦里似曾迁海外，醉中不觉到江南。茫茫人海浮沈处，添得闲鸥又二三。
己亥杂诗·其六十八
作者：黄遵宪
朝代：清

御屏丹笔记名新，天语殷殷到小臣。九牧盛名吾岂敢，知非牛李党中人。
己亥杂诗·其六十六
作者：黄遵宪
朝代：清

我行偏历三天下，松寥一阁天下奇。两鼎蟠螭碑《瘗鹤》，还有椒山手写诗。
己亥杂诗·其六十四
作者：黄遵宪
朝代：清

蟹行草字画祛庐，蜡印红鹰两翼舒。君主花名民主押，箧中留得两除书。
己亥杂诗·其十
作者：黄遵宪
朝代：清

抛书午倦睡醒时，走听盲翁负鼓词。漫说是非身后误，上场人事类儿嬉。
己亥杂诗·其十一
作者：黄遵宪
朝代：清

天下英雄聊种菜，山中高士爱锄瓜。无心我却如云懒，偶尔栽花偶看花。
己亥杂诗·其十七
作者：黄遵宪
朝代：清

秋淫天漏雨萧萧，展叶抽条各自骄。同作绿阴同蔽日，如何修竹肯弹蕉。
己亥杂诗·其十三
作者：黄遵宪
朝代：清

曲阑十步九徘徊，三面轩窗四扇开。夸道华严弹指现，只怜无地着楼台。
己亥杂诗·其十九
作者：黄遵宪
朝代：清

絮棉吹入化春衣，渡海山藷足疗饥。一任转输无内外，物情先见大同时。
己亥杂诗·其十二
作者：黄遵宪
朝代：清

费尽黄金匝地铺，算来十笏只区区。无端尚被西邻责，何况商量《益地图》。
己亥杂诗·其十五
作者：黄遵宪
朝代：清

无端苞拆复挼莎，误尽人非郭橐驼。甫见萌芽生意尽，对花负负奈花何！
己亥杂诗·其十八
作者：黄遵宪
朝代：清

略买胭脂画折枝，明窗护以璧琉璃。物从中国名从主，绿比波薐红荔支。
己亥杂诗·其十六
作者：黄遵宪
朝代：清

忍向当门再种兰，露翻风打莫重看。思量空谷安身好，犹恐他时画地难。
己亥杂诗·其十四
作者：黄遵宪
朝代：清

墙外垂杨尽别家，平分水竹颇争差。万花烂漫他年事，第一安排旋复花。
己亥杂诗·其四
作者：黄遵宪
朝代：清

斜阳桥背立移时，偶有人过偶颔之。商略雨晴旋散去，不曾相识亦忘谁。
己亥杂诗·其四十
作者：黄遵宪
朝代：清

黄鹄都非五尺童，日催人老日龙钟。呼名摩顶回头道，两颊差如百几翁。
己亥杂诗·其四十一
作者：黄遵宪
朝代：清

五十年前事未忘，白头诸母说家常。指渠坠地呱呱处，老屋西头第四房。
己亥杂诗·其四十七
作者：黄遵宪
朝代：清

滔滔海水日趋东，万法从新要大同。后二十年言定譣，手书《心史》井函中。
己亥杂诗·其四十三
作者：黄遵宪
朝代：清

忽想尻轮到五洲，海泓烟点小齐州。丁年破浪乘风兴。画壁留图作卧游。
己亥杂诗·其四十九
作者：黄遵宪
朝代：清

当时传檄开荒令，今日关门逐客书。浪诩皇华夸汉大，请看黄种受人锄。
己亥杂诗·其四十二
作者：黄遵宪
朝代：清

一路春鸠啼落花，十龄学步语牙牙。锦袍曾赋小时月，月照恒河鬓已华。
己亥杂诗·其四十五
作者：黄遵宪
朝代：清

长恨古人吾不见，又疑诸史半欺谩。女王铜镜委奴印，亲手摩挲对面看。
己亥杂诗·其四十八
作者：黄遵宪
朝代：清

一夫奋臂万人呼，欲废称臣等废奴。民贵遂忘皇帝贵，莫将让国比唐虞。
己亥杂诗·其四十六
作者：黄遵宪
朝代：清

乌呼碑下吊忠臣，蹈海人人耻帝秦。震地哭声涂地血，大东扶起一红轮。
己亥杂诗·其四十四
作者：黄遵宪
朝代：清

几星十二遍周天，绕尽圆球剩半环。法界楼台米家画，总输三岛小神山。
己亥续怀人诗
作者：黄遵宪
朝代：清

白发沧江泪洒衣，别来商榷更寻谁？闲云野鹤今无事，可要篮舆共护持？纷纭国是定维新，一疏惊人泣鬼神。寻遍东林南北部，一家钩党古无人。荐贤略似孔文举，下狱还因吕步舒。一编选佛科名录，便是司空城旦书。金华讲殿共论思，圣祖文宗旧典贻。指问鸡楼庭下树，可容别筑凤凰池？优孟衣冠笑沐猴，武灵胡服众人咻。问君薙发新王令，换却顽民多少头。龙泉知我剑随身，三斗撑胸热血新。是我眼中神后物，熊罴男子凤凰人。南狱云开筚路初，归来秋雨卧相知。零星几卷灵鹣阁，只算江郎制锦余。我歌乐府《寿人》曲，君作师儒绍圣篇。烂熳众雏环我拜，登堂公瑾是同年。文如腹中所欲语，诗是别后相思资。三载心头不曾去，有人白皙好须眉。念我平生同队鱼，又念丈人屋上乌。翩翩公孙才似舅，因君问讯今何如。臣罪当诛父罪微，呼天呼父血沾衣。白头玄鬓《哀蝉曲》，减尽维摩旧带围。一卷生花《天演论》，因缘巧作续弦寥。绛纱坐帐谈名理，胜似麻姑背䖹搔。兼综九流能说佛，旁通四部善谈天。红灯夜雨围炉话，累我明朝似失眠。平生著述老经师，绝妙文章幼妇词。今日皋皮谈改制，《黄书》以外录《明夷》。闪电双眸略似嗔，知君龙性未能驯。同游莫学梁园客，自负山膏好骂人。自家家法自家妆，乡里传夸马粪王。花样时文笋尖脚，可容儿女再商量。船山大隐师承远，东海褰冥学派新。编到《沅湘耆旧录》，难为君称作龙身。屈指中兴六七公，论才考德首南丰。笼人意气谈天口，转似区区隘乃翁。少年罪状在《金荃》，中岁骖鸾便学仙。《魂北》、《魂南》今哭遍，再倾泪海哭桑田。四壁青山乱叠书，蓬蒿波径闭门居。记曾元子坊边遇，手絜筠篮贯柳鱼。相约乘槎万里遥，天风吹散各蓬飘。屋梁月黑思君梦，忽梦平生吴铁乔。头颅碎掷哭浏阳，一凤而今剩楚狂。龟手正需洴澼药，语君珍重百金方。背负灵囊欲大包，东西游说日譊譊。冶佣酒保相携去，幸免门生瓜蔓抄。谬种千年《兔园册》，此中埋没几英豪。国方年少吾将老，青眼高歌望尔曹。
己亥续怀人诗·其一
作者：黄遵宪
朝代：清

白发沧江泪洒衣，别来商榷更寻谁？闲云野鹤今无事，可要篮舆共护持？
己亥续怀人诗·其七
作者：黄遵宪
朝代：清

南狱云开筚路初，归来秋雨卧相知。零星几卷灵鹣阁，只算江郎制锦余。
己亥续怀人诗·其三
作者：黄遵宪
朝代：清

荐贤略似孔文举，下狱还因吕步舒。一编选佛科名录，便是司空城旦书。
己亥续怀人诗·其九
作者：黄遵宪
朝代：清

文如腹中所欲语，诗是别后相思资。三载心头不曾去，有人白皙好须眉。
己亥续怀人诗·其二
作者：黄遵宪
朝代：清

纷纭国是定维新，一疏惊人泣鬼神。寻遍东林南北部，一家钩党古无人。
己亥续怀人诗·其二十
作者：黄遵宪
朝代：清

四壁青山乱叠书，蓬蒿波径闭门居。记曾元子坊边遇，手絜筠篮贯柳鱼。
己亥续怀人诗·其二十一
作者：黄遵宪
朝代：清

相约乘槎万里遥，天风吹散各蓬飘。屋梁月黑思君梦，忽梦平生吴铁乔。
己亥续怀人诗·其二十三
作者：黄遵宪
朝代：清

背负灵囊欲大包，东西游说日譊譊。冶佣酒保相携去，幸免门生瓜蔓抄。
己亥续怀人诗·其二十二
作者：黄遵宪
朝代：清

头颅碎掷哭浏阳，一凤而今剩楚狂。龟手正需洴澼药，语君珍重百金方。
己亥续怀人诗·其二十四
作者：黄遵宪
朝代：清

谬种千年《兔园册》，此中埋没几英豪。国方年少吾将老，青眼高歌望尔曹。
己亥续怀人诗·其五
作者：黄遵宪
朝代：清

优孟衣冠笑沐猴，武灵胡服众人咻。问君薙发新王令，换却顽民多少头。
己亥续怀人诗·其八
作者：黄遵宪
朝代：清

我歌乐府《寿人》曲，君作师儒绍圣篇。烂熳众雏环我拜，登堂公瑾是同年。
己亥续怀人诗·其六
作者：黄遵宪
朝代：清

龙泉知我剑随身，三斗撑胸热血新。是我眼中神后物，熊罴男子凤凰人。
己亥续怀人诗·其十
作者：黄遵宪
朝代：清

念我平生同队鱼，又念丈人屋上乌。翩翩公孙才似舅，因君问讯今何如。
己亥续怀人诗·其十一
作者：黄遵宪
朝代：清

臣罪当诛父罪微，呼天呼父血沾衣。白头玄鬓《哀蝉曲》，减尽维摩旧带围。
己亥续怀人诗·其十七
作者：黄遵宪
朝代：清

船山大隐师承远，东海褰冥学派新。编到《沅湘耆旧录》，难为君称作龙身。
己亥续怀人诗·其十三
作者：黄遵宪
朝代：清

兼综九流能说佛，旁通四部善谈天。红灯夜雨围炉话，累我明朝似失眠。
己亥续怀人诗·其十九
作者：黄遵宪
朝代：清

少年罪状在《金荃》，中岁骖鸾便学仙。《魂北》、《魂南》今哭遍，再倾泪海哭桑田。
己亥续怀人诗·其十二
作者：黄遵宪
朝代：清

一卷生花《天演论》，因缘巧作续弦寥。绛纱坐帐谈名理，胜似麻姑背䖹搔。
己亥续怀人诗·其十五
作者：黄遵宪
朝代：清

闪电双眸略似嗔，知君龙性未能驯。同游莫学梁园客，自负山膏好骂人。
己亥续怀人诗·其十八
作者：黄遵宪
朝代：清

屈指中兴六七公，论才考德首南丰。笼人意气谈天口，转似区区隘乃翁。
己亥续怀人诗·其十六
作者：黄遵宪
朝代：清

自家家法自家妆，乡里传夸马粪王。花样时文笋尖脚，可容儿女再商量。
己亥续怀人诗·其十四
作者：黄遵宪
朝代：清

平生著述老经师，绝妙文章幼妇词。今日皋皮谈改制，《黄书》以外录《明夷》。
己亥续怀人诗·其四
作者：黄遵宪
朝代：清

金华讲殿共论思，圣祖文宗旧典贻。指问鸡楼庭下树，可容别筑凤凰池？
庚午中秋夜始识罗少珊文仲于矮屋中遂偕诗五共登明远楼看月少珊有诗作此追和时癸酉孟秋也
作者：黄遵宪
朝代：清

万蚕食叶蚕声酣，三条红烛光炎炎。忽然大声出邻屋，偷窥有客掀襽衫。狂吟高歌彻屋瓦，两日虎视方眈眈。此人岂容交臂失，闯然握手惊雄谈。问名识是将家子，《金版》、《玉匮》素所谙。是时发策问兵事，胸中武库胥包含。我方掀帘促膝坐，昂头有月来屋檐。此人此月此楼岂可负此夕，辄邀吾友同追探。巍巍明远楼，高插南斗南。钲声鼓声宵戒严，我来不避官吏嫌。蹑衣径上梯百尺，凭栏要到塔七尖。天风吹衣怕飞去，汝我左右相扶搀。织云四卷天不夜，空中商悬圆明蟾。沈沈矮屋万行瓦，昨者煮海今堆盐。回头却望望东海，濛濛烟气团蔚蓝。其馀人家亿万户，水波不动澄空潭。三更夜深风露重，下士万蚁齐黑酣。大千世界共此月，今夕只照人两三。虽然无肴无酒不得谋一醉，犹有惊人好句同掀髯。别来此月几圆缺，三人两地同观瞻。匆匆三年忽已过，秋风重磨旧剑镡。羊城相见执手笑，追述往事言呢喃。男儿竟作可怜虫，等此蓄缩缠窠蚕。少珊少珊我且与汝共登越王之高台，白云往来驾两骖。试寻黄屋左纛旧霸业，阴符发箧温韬钤。不然泛舟南海南，乘风破浪张长帆。要借五十犗铒钓此臣鳌去，刳腹脔肉供口馋。使君于此自不凡，何苦徒作风月谈。要搏扶摇羊角直上九万里，埋头破屋心非甘！噫嘻乎，埋头破屋心非甘！
庚午六月重到丰湖志感
作者：黄遵宪
朝代：清

湖光潋潋柳阴阴，又作堤连叉手吟。客与名山同惜别，人逢旧雨渐交深。何时葛令移家住？犹是菟裘养老心。自拣黄柑亲手种，他年看汝绿成林。
庚子元旦
作者：黄遵宪
朝代：清

喔喔天鸡又一鸣，双悬两曜展光明。承天仰看金轮转，震地讹传玉斧声。汉厄愁看正月卯，代来几协大横庚。自歌太乙迎神曲，终望余年见太平。乐奏钧天梦里过，瀛台缥缈隔星河。重华仍唱卿云烂，大地新添少海波。千九百年尘劫末，东西南国战场多。未知王母行筹乐，岁岁添筹到几何？
庚子元旦·其一
作者：黄遵宪
朝代：清

喔喔天鸡又一鸣，双悬两曜展光明。承天仰看金轮转，震地讹传玉斧声。汉厄愁看正月卯，代来几协大横庚。自歌太乙迎神曲，终望余年见太平。
庚子元旦·其二
作者：黄遵宪
朝代：清

乐奏钧天梦里过，瀛台缥缈隔星河。重华仍唱卿云烂，大地新添少海波。千九百年尘劫末，东西南国战场多。未知王母行筹乐，岁岁添筹到几何？
庚辰四月重野成齐安绎岩谷六一脩日下部东作鸣鹤蒲生絅齐重章冈鹿门千仞诸君子约游后乐园园即源光国旧藩邸感而赋此
作者：黄遵宪
朝代：清

泓峥萧瑟不可言，周遭水木围亭轩。夏初若有新秋意，褰裳来游后乐园。主人者谁源黄门，脱弃簪绂甘丘樊。夷齐西山不可得，欲以此地为桃源。左挈舜水右澹泊，想见往往倾空尊。呜呼源平霸者起，太阿倒持归将军。黄门懿亲敢异议，聊借蕨薇怀天恩。一编帝纪光日月，开馆彰考非为文。高山九郎好痛哭，相继呼天叩帝阍。布衣文学二三子，协力卒使天皇尊。即今宾客纷裙屐，一堂笑语言温温。岂识当时图后乐，酒觞未举泪有痕。丰碑巍然颓祠倒，夕阳归鸦噪黄昏。愿起朱子使执笔，重纪竹帛贻子孙。
度辽将军歌
作者：黄遵宪
朝代：清

闻鸡夜半投袂起，檄告东人我来矣。此行领取万户侯，岂谓区区不余畀。将军慷慨来度辽，挥鞭跃马夸人豪。平时蒐集得汉印，今作将印悬在腰。将军乡者曾乘传，高下句骊踪迹遍。铜柱铭功白马盟，邻国传闻犹胆颤。自从弭节驻鸡林，所部精兵皆百炼。人言骨相应封侯，恨不遇时逢一战。雄关巍峨高插天，雪花如掌春风颠。岁朝大会召诸将，铜炉银烛围红毡。酒酣举白再行酒，拔刀亲割生彘肩。自言平生习枪法，炼目炼臂十五年。目光紫电闪不动，袒臂示客如铁坚。淮河将帅巾帼耳，萧娘吕姥殊可怜。看余上马快杀贼，左盘右辟谁当前？鸭绿之江碧蹄馆，坐令万里销烽烟。坐中黄曾大手笔，为我勒碑铭燕然。么么鼠子乃敢尔，是何鸡狗何虫豸？会逢天幸遽贪功，它它籍籍来赴死。能降免死跪此牌，敢抗颜行聊一试。待彼三战三北馀，试我七纵七擒计。两军相接战甫交，纷纷鸟散空营逃。弃冠脱剑无人惜，只幸腰间印未失。将军终是察吏才，湘中一官复归来。八千子弟半摧折，白衣迎拜悲风哀。幕僚步卒皆云散，将军归来犹善饭。平章古玉图鼎钟，搜箧价犹值千万。闻道铜山东向倾，愿以区区当芹献。藉充几币少补偿，毁家报国臣所愿。燕云北望尤愤多，时出汉印三摩挲。忽忆《辽东浪死歌》，印兮印兮奈尔何！
归过日本志感
作者：黄遵宪
朝代：清

旧游重到一凄然，电制光阴又四年。老辈渐闻歌《薤露》，沧波真易变桑田。出关符传行人玺，横海旌旗下濑船。今日荷戈边塞去，可堪雪窖复冰天。
徐晋斋观察吴翰涛贰尹随使美洲道出日本余饮之金寿楼翰涛即席有诗和韵以赠
作者：黄遵宪
朝代：清

铜琶高唱大江东，不许闲愁恼乃公。四海霸才能有几，今宵欢乐又偕同。狂呼酒盏看樊素，醉拭刀铓辨正宗。离别寻常休怅怨，男儿志本在飞蓬。
得梁诗五画
作者：黄遵宪
朝代：清

廿年踪迹半天下，数尽新交总不如。四海几人真我友，万金一纸当家书。相期云汉高飞鹄，难忘江湖同队鱼。事事蹉跎落人后，可堪君尚逐前车。
忆胡晓岑
作者：黄遵宪
朝代：清

一别匆匆十六年，云龙会合更无缘。隔邻呼饮记同巷，积岁劳思吝一笺。无数波涛沧海外，何时谈话酒杯前？太章走遍东西极，天外瀛洲别有天。
怀诗五
作者：黄遵宪
朝代：清

万族求饶益，营营各一途。俗情日纷扰，吾道便愁孤。波静鱼依藻，枝高凤在梧。昨书言过我，翻又费招呼。
悲平壤
作者：黄遵宪
朝代：清

黑云蓖山山突兀，俯瞰一城炮齐发。火光所到雷䃔䃧，肉雨腾飞飞血红。翠翎鹤顶城头堕，一将仓皇马革裹。天跳地踔哭声悲，南城早已悬降旗。三十六计莫如走，人马奔腾相践蹂。驱之驱之速出城，尾追翻闻饿鸱声。大东喜舞小东怨，每每倒戈飞暗箭。长矛短剑磨铁枪，不堪狼藉委道旁。一夕狂驰三百里，敌军便渡鸭绿水。一将囚拘一将诛，万五千人作降奴。
感事
作者：黄遵宪
朝代：清

授受元辰纪上仪，帝尧训政典留贻。谁知高后垂帘事，又见成王负扆时。九鼎齐鸣惊雉雊，千金悬格购龙医。白头父老纷传说，上溯乾嘉泪欲垂。上变飞腾赤白囊，两端首鼠疾奔忙。刚闻赤板连名奏，便召长枪第六郎。驰骑锁门谋大索，屯桥阻水伺非常。珠襦武帐诸臣侍，亟诏明晨幸未央。推车弄顶看文康，变态真如傀儡场。五百控弦谋劫制，一丸进药失先尝。传书信口诃西母，改制称尊托素王。九死一生仍脱走，头颅声价重天亡。金瓯亲卜比公卿，领取冰衔十日荣。东市朝衣真不测，南山铁案竟无名。芝焚蕙叹嗟僚友，李代桃僵泣弟兄。闻道诟天兼骂贼，好头谁斫未分明。父子相从泣狱扉，老翁七十荷征衣。一家草索看生缚，三寸桐棺待死归。凿空虚槎疑汉使，涉江奇服怨湘妃。可怜时后才无几，瓜蔓抄来摘更稀。下诏会宜母子离，初闻逐谏后苔儿。心肝谁奉藏衣诏？骨肉难徵对簿词。一网打馀高鸟尽，九泉曲处蛰龙知。恩牛怨李原无与，莫误忠奸读党碑。师未多鱼遂漏言，如何此事竟推袁？柏人谁白孱王罪？改子终伤慈母恩。金玦厖凉含隐痛，杯弓蛇影负奇冤。五洲变法都流血，先累维新案尽翻。太白星芒月色寒，五云缥缈望长安。忍言赤县神州祸，更觉黄人捧日难。压己真尤天梦梦，穷途并哭海漫漫。是非新旧纷无定，君看寒蝉噤众官。
感事·其一
作者：黄遵宪
朝代：清

授受元辰纪上仪，帝尧训政典留贻。谁知高后垂帘事，又见成王负扆时。九鼎齐鸣惊雉雊，千金悬格购龙医。白头父老纷传说，上溯乾嘉泪欲垂。
感事·其七
作者：黄遵宪
朝代：清

师未多鱼遂漏言，如何此事竟推袁？柏人谁白孱王罪？改子终伤慈母恩。金玦厖凉含隐痛，杯弓蛇影负奇冤。五洲变法都流血，先累维新案尽翻。
感事·其三
作者：黄遵宪
朝代：清

推车弄顶看文康，变态真如傀儡场。五百控弦谋劫制，一丸进药失先尝。传书信口诃西母，改制称尊托素王。九死一生仍脱走，头颅声价重天亡。
感事·其二
作者：黄遵宪
朝代：清

上变飞腾赤白囊，两端首鼠疾奔忙。刚闻赤板连名奏，便召长枪第六郎。驰骑锁门谋大索，屯桥阻水伺非常。珠襦武帐诸臣侍，亟诏明晨幸未央。
感事·其五
作者：黄遵宪
朝代：清

父子相从泣狱扉，老翁七十荷征衣。一家草索看生缚，三寸桐棺待死归。凿空虚槎疑汉使，涉江奇服怨湘妃。可怜时后才无几，瓜蔓抄来摘更稀。
感事·其八
作者：黄遵宪
朝代：清

太白星芒月色寒，五云缥缈望长安。忍言赤县神州祸，更觉黄人捧日难。压己真尤天梦梦，穷途并哭海漫漫。是非新旧纷无定，君看寒蝉噤众官。
感事·其六
作者：黄遵宪
朝代：清

下诏会宜母子离，初闻逐谏后苔儿。心肝谁奉藏衣诏？骨肉难徵对簿词。一网打馀高鸟尽，九泉曲处蛰龙知。恩牛怨李原无与，莫误忠奸读党碑。
感事·其四
作者：黄遵宪
朝代：清

金瓯亲卜比公卿，领取冰衔十日荣。东市朝衣真不测，南山铁案竟无名。芝焚蕙叹嗟僚友，李代桃僵泣弟兄。闻道诟天兼骂贼，好头谁斫未分明。
感事三首
作者：黄遵宪
朝代：清

酌君以葡萄千斛之酒，赠君以玫瑰连理之花。饱君以波罗径尺之果，饮君以天竺小团之茶。处君以琉璃层累之屋，乘君以通幰四望之车。送君以金丝压袖之服，延君以锦幔围墙之家。红氍贴地灯耀壁，今夕大会来无遮。褰裳携手双双至，仙之人兮粉如麻。绣衣曳地过七尺，白羽覆髻腾三叉。襜褕乍解双臂袒，旁缀缨络中宝珈。细腰亭亭媚杨柳，窄靴簇簇团莲华。膳夫中庭献湩乳，乐人阶下鸣鼓笳。诸天人龙尽来集，来自天汉通银槎。衣裳阑斑语言杂，康乐和亲欢不哗。问我何为独不乐，侧身东望三咨嗟？吾闻弇州西有西极国，积苏累块杳无极。又闻昆仑山高万余里，增城九重天尺咫。此皆钧天帝所都，聚窟亦属神仙徒。元洲长洲本幻渺，丹水赤水疑有无。又闻西方大秦国，远轶南海波斯胡。水晶作柱夜光络，绣缕织罽黄金涂。犁靬干善眩虽略妄，张骞凿空原非诬。谈天足徵邹子说，《盖地》亦列王母图。东西隔绝旷千载，列国崛兴强百倍。道通南徼仍识途，舟绕大郎竟超海。衣裳之会继兵车，跂行蠕动同一家。穆满辙迹所不到，今者联翩来乘槎。吁嗟乎，芒芒九有古禹域，南北东西尽戎狄。岂知七万余里大九洲，竟有二千年来诸大国。地球浑浑周八极，天设区域限西北。绳行沙度不可涉，黑风况畏罗杀国。咄哉远人来叩关，凿地忽通西南蛮。贾胡竟到印度海，师船还越大浪山。婆罗苏禄吾南土，从此汉阳咸人楚。长蛇封豕恣并吞，喁喁鹣鲽来无路。可仑比亚尤人豪，搜索大地如追逃。裹粮三月指西发，极目所际惟波涛。行行匝月粮且罄，舟人欲杀鬼夜号。忽然大陆出平地，一钓手得十五鳌。即今美洲十数国，有地万里民千忆。世人已识地球圆，更探增冰南北极。精卫终偿填海志，巨灵竟有擘山力。华严楼阁虽则奇，沧海桑田究难测。堂堂大国称支那，文物久冠亚细亚。流沙被德广所及，却特威远蔑以加。宋明诸儒骛虚论，徒诩汉大夸皇华。谬言要荒不足论，鸟知壤地交犬牙。鄂罗英法联翩起，四邻逼处环相伺。着鞭空让他人先，卧榻一任旁侧睡。古今事变奇至此，彼己不知宁勿耻。持被入直刺刺语不休，劝君一骋四方志。
感事三首·其一
作者：黄遵宪
朝代：清

酌君以葡萄千斛之酒，赠君以玫瑰连理之花。饱君以波罗径尺之果，饮君以天竺小团之茶。处君以琉璃层累之屋，乘君以通幰四望之车。送君以金丝压袖之服，延君以锦幔围墙之家。红氍贴地灯耀壁，今夕大会来无遮。褰裳携手双双至，仙之人兮粉如麻。绣衣曳地过七尺，白羽覆髻腾三叉。襜褕乍解双臂袒，旁缀缨络中宝珈。细腰亭亭媚杨柳，窄靴簇簇团莲华。膳夫中庭献湩乳，乐人阶下鸣鼓笳。诸天人龙尽来集，来自天汉通银槎。衣裳阑斑语言杂，康乐和亲欢不哗。问我何为独不乐，侧身东望三咨嗟？
感事三首·其三
作者：黄遵宪
朝代：清

地球浑浑周八极，天设区域限西北。绳行沙度不可涉，黑风况畏罗杀国。咄哉远人来叩关，凿地忽通西南蛮。贾胡竟到印度海，师船还越大浪山。婆罗苏禄吾南土，从此汉阳咸人楚。长蛇封豕恣并吞，喁喁鹣鲽来无路。可仑比亚尤人豪，搜索大地如追逃。裹粮三月指西发，极目所际惟波涛。行行匝月粮且罄，舟人欲杀鬼夜号。忽然大陆出平地，一钓手得十五鳌。即今美洲十数国，有地万里民千忆。世人已识地球圆，更探增冰南北极。精卫终偿填海志，巨灵竟有擘山力。华严楼阁虽则奇，沧海桑田究难测。堂堂大国称支那，文物久冠亚细亚。流沙被德广所及，却特威远蔑以加。宋明诸儒骛虚论，徒诩汉大夸皇华。谬言要荒不足论，鸟知壤地交犬牙。鄂罗英法联翩起，四邻逼处环相伺。着鞭空让他人先，卧榻一任旁侧睡。古今事变奇至此，彼己不知宁勿耻。持被入直刺刺语不休，劝君一骋四方志。
感事三首·其二
作者：黄遵宪
朝代：清

吾闻弇州西有西极国，积苏累块杳无极。又闻昆仑山高万余里，增城九重天尺咫。此皆钧天帝所都，聚窟亦属神仙徒。元洲长洲本幻渺，丹水赤水疑有无。又闻西方大秦国，远轶南海波斯胡。水晶作柱夜光络，绣缕织罽黄金涂。犁靬干善眩虽略妄，张骞凿空原非诬。谈天足徵邹子说，《盖地》亦列王母图。东西隔绝旷千载，列国崛兴强百倍。道通南徼仍识途，舟绕大郎竟超海。衣裳之会继兵车，跂行蠕动同一家。穆满辙迹所不到，今者联翩来乘槎。吁嗟乎，芒芒九有古禹域，南北东西尽戎狄。岂知七万余里大九洲，竟有二千年来诸大国。
感事又寄丘仲阏
作者：黄遵宪
朝代：清

万目眈眈大九州，神丛争博正探筹。何堪白刃张拳党，更扰黄花落地秋。石破真惊天压己，陆沈可有地埋尤？前番尚得安身处，莫说寒芜赤嵌愁。三边烽火照甘泉，闻道津桥泣杜鹃。帝释亦愁龙汉劫，天灾况值鼠妖年。流离苦语传黄蘖，盗窃迷香幻白莲。漫写哀辞金鹿痛，人间何事不颠连。
感事又寄丘仲阏·其一
作者：黄遵宪
朝代：清

万目眈眈大九州，神丛争博正探筹。何堪白刃张拳党，更扰黄花落地秋。石破真惊天压己，陆沈可有地埋尤？前番尚得安身处，莫说寒芜赤嵌愁。
感事又寄丘仲阏·其二
作者：黄遵宪
朝代：清

三边烽火照甘泉，闻道津桥泣杜鹃。帝释亦愁龙汉劫，天灾况值鼠妖年。流离苦语传黄蘖，盗窃迷香幻白莲。漫写哀辞金鹿痛，人间何事不颠连。
感怀
作者：黄遵宪
朝代：清

下阻黄垆上九天，白云望断眼空悬。濛濛零雨又寒食，浩浩长流总逝川。万里游惟图一饱，三年泪忍到重泉。此身俯仰都惭愧，鞅掌犹言我独贤。
感怀三首
作者：黄遵宪
朝代：清

世儒诵《诗书》，往往矜爪嘴。昂头道皇古，抵掌说平治。上言三代隆，下言百世俟。中言今日乱，痛哭继流涕。摹写车战图，胼胝过百纸。手持《井田谱》，画地期一试。古人岂我欺，今昔奈势异。儒生不出门，勿论当世事。识时贵知今，通情贵阅世。卓哉千古贤，独能救时弊。贾生《治安策》，江统《徒戎议》。有《清》膺天命，仁泽二百年。圣君六七作，上追尧舜贤。熙隆全盛时，盖如日中天。帷闼外戚患，干戈藩镇权。煽虐奄人毒，炀灶权臣奸。百弊咸荡涤，王道同平平。迩者盗潢池，神州洿腥膻。治久必一乱，法弊无万全。谓由吏惰窳，亦坐民殷阗。当世得失林，未可稽陈编。儒生拾古语，谓当罪己愆。显皇十一载，忧虞怵深渊。拔擢尽豪杰，力能扶危颠。惟念大乱平，正当补弊偏。且濡浯溪笔，看取穹碑镌。吁嗟两楹奠，圣殁微言绝。战国诸子兴，大道几灭裂。劫灰出秦燔，六籍半残缺。皇皇孝武诏，群言罢一切。别白定一尊，万世循轨辙。遗书一萌芽，众儒互拾掇。异同晰《石渠》，讲习布绵蕝。戴凭席互争，五鹿角娄折。洎乎许郑出，袖然万人杰。宋儒千载后，勃窣探理窟。自诩不传学，乃剽思孟说。讲道稍僻违，论事颇迂阔。万头趋科名，一意相媚悦。圣清崇四术，众贤起颃颉。顾阎辟初涂，段王扬大烈。审意得古训，沈晦悉爬抉。读史辨豕亥，订礼分袒袭。上溯考据家，仅附文章列。儒于九流中，亦祇一竿揭。矧又某氏儒，涂径各歧别。均之筐箧物，操此何施设？大哉圣人道，百家尽囊括。至德如渊骞，尚未一间达。区区汉宋学，乌足尊圣哲。毕生事赞仰，所虑吾才竭。
感怀三首·其一
作者：黄遵宪
朝代：清

世儒诵《诗书》，往往矜爪嘴。昂头道皇古，抵掌说平治。上言三代隆，下言百世俟。中言今日乱，痛哭继流涕。摹写车战图，胼胝过百纸。手持《井田谱》，画地期一试。古人岂我欺，今昔奈势异。儒生不出门，勿论当世事。识时贵知今，通情贵阅世。卓哉千古贤，独能救时弊。贾生《治安策》，江统《徒戎议》。
感怀三首·其三
作者：黄遵宪
朝代：清

吁嗟两楹奠，圣殁微言绝。战国诸子兴，大道几灭裂。劫灰出秦燔，六籍半残缺。皇皇孝武诏，群言罢一切。别白定一尊，万世循轨辙。遗书一萌芽，众儒互拾掇。异同晰《石渠》，讲习布绵蕝。戴凭席互争，五鹿角娄折。洎乎许郑出，袖然万人杰。宋儒千载后，勃窣探理窟。自诩不传学，乃剽思孟说。讲道稍僻违，论事颇迂阔。万头趋科名，一意相媚悦。圣清崇四术，众贤起颃颉。顾阎辟初涂，段王扬大烈。审意得古训，沈晦悉爬抉。读史辨豕亥，订礼分袒袭。上溯考据家，仅附文章列。儒于九流中，亦祇一竿揭。矧又某氏儒，涂径各歧别。均之筐箧物，操此何施设？大哉圣人道，百家尽囊括。至德如渊骞，尚未一间达。区区汉宋学，乌足尊圣哲。毕生事赞仰，所虑吾才竭。
感怀三首·其二
作者：黄遵宪
朝代：清

有《清》膺天命，仁泽二百年。圣君六七作，上追尧舜贤。熙隆全盛时，盖如日中天。帷闼外戚患，干戈藩镇权。煽虐奄人毒，炀灶权臣奸。百弊咸荡涤，王道同平平。迩者盗潢池，神州洿腥膻。治久必一乱，法弊无万全。谓由吏惰窳，亦坐民殷阗。当世得失林，未可稽陈编。儒生拾古语，谓当罪己愆。显皇十一载，忧虞怵深渊。拔擢尽豪杰，力能扶危颠。惟念大乱平，正当补弊偏。且濡浯溪笔，看取穹碑镌。
感怀呈樵野尚书丈即用话别图灵字韵
作者：黄遵宪
朝代：清

海南巨鳄顽不灵，非人非鬼绝睹聆。诎彊弥隙百无策，罔两铸鼎谁能铭？方今五洲犹户庭，云帆飙舰来不停。海波漫漫槃不掩，天阙荡荡门无扃。突然太行扼井陉，欲上无梯驰无軨。守门狺狺黑犬吠，传书杳杳飞鸾青。背盟绝客出何经，更索钜岛屯飞舲。蛙蛤相呼祇取闹，蛟螭攫人先染腥。我生遇合如径廷，累百感心万劳形。西逾万里大漠绝，东居三年濛雨零。于今忽作闭口瓶，焚香依佛书锁厅。平生踪迹默自数，将南忽北飘浮萍。故乡梅花今已馨，在山泉水催我听。归携片石问君平，客槎奈犯牵牛星。
慷慨
作者：黄遵宪
朝代：清

慷慨悲歌士，相传燕赵多。我来仍失志，走问近如何。到处寻屠狗，初番见橐驼。龙泉腰下剑，一看一摩挲。
拔自贼述所闻
作者：黄遵宪
朝代：清

红巾系我腰，绿纱裹我头。男儿重横行，阿嫂汝莫愁。朝倾百斛酒，暮饱千头羊。时时赌博簺，夜夜迎新娘。今日阿哥妻，明日旁人可。但付一马驮，何用分汝我。四更起开门，月黑阴云堆。几时踏杀羊，老虎来不来？
拔自贼述所闻·其一
作者：黄遵宪
朝代：清

红巾系我腰，绿纱裹我头。男儿重横行，阿嫂汝莫愁。
拔自贼述所闻·其三
作者：黄遵宪
朝代：清

今日阿哥妻，明日旁人可。但付一马驮，何用分汝我。
拔自贼述所闻·其二
作者：黄遵宪
朝代：清

朝倾百斛酒，暮饱千头羊。时时赌博簺，夜夜迎新娘。
拔自贼述所闻·其四
作者：黄遵宪
朝代：清

四更起开门，月黑阴云堆。几时踏杀羊，老虎来不来？
拜曾祖母李太夫人墓
作者：黄遵宪
朝代：清

郁郁山上松，呀呀林中乌。松有荫孙枝，乌非反哺雏。我生堕地时，太婆七十五。明年阿弟生，弟兄日争乳。太婆向母怀，伸手抱儿去。从此不离开，一日百摩抚。亲手裁绕罗，为儿制衣裳。糖霜和面雪，为儿作餦餭。发乱为梳头，脚腻为暖汤。东市买脂粉，靧面日生香。头上盘云髻，耳后明月珰。红裙绛罗襦，事事女儿妆。牙牙初学语，教诵《月光光》。一读一背诵，清如新炙簧。三岁甫学步，送儿上学堂。知儿故畏怯，戒师莫严庄。将出牵衣送，未归踦闾望。问讯日百回，赤足足奔忙。春秋多佳日，亲戚尽团聚。双手擎掌珠，百口百称誉。我家七十人，诸子爱渠祖。诸妇爱渠娘，诸孙爱渠父。因裙便惜带，将缣难比素。老人性偏爱，不顾人笑侮。邻里向我笑，老人爱不差。果然好相貌，艳艳如莲花。诸母背我骂，健犊行破车。上树不停脚，偷芋信手爬。昨日探鹊巢，一跌败两牙。噀血喷满壁，盘礴画龙蛇。兄妹昵我言，向婆乞金钱。真倾紫荷囊，滚地金铃圆。爷娘附我耳，幼婆要加餐。金盘脍鲤鱼，果为儿下咽。伯叔牵我手，心知不相干。故故摩儿顶，要图老人欢。儿年九岁时，阿爷报登科。剑儿大父傍，一语三摩挲。此儿生属猴，聪明较猴多。雏鸡比老鸡，异时知如何？我病又老耄，情知不坚牢。风吹儿不长，那见儿扶摇。待儿胜冠时，看儿能夺标。他年上我墓，相携著宫袍。前行张罗伞，后行鸣鼓箫。猪鸡与花果，一一分肩挑。爆竹响墓背，墓前纸钱烧。手捧紫泥封，云是夫人诰。子孙共罗拜，焚香向神告。儿今幸胜贵，颇如母所料。世言鬼无知，我定开口笑。大父回顾儿，此言儿熟记。一年记一年，儿齿加长矣。儿是孩提心，那知太婆事。但就儿所见，依稀记一二。太婆每出人，笼东拄一杖。后来杖挂壁，时见垂帷帐。夜夜携儿眠，呼娘搔背䖹。展转千挞腰，殷殷春雷响。佛前灯尚明，窗隙见月上。大父搴帘来，欢笑时鼓掌。琐屑及乡邻，讥诃到官长。每将野人语，眩作鬼魅状。太婆悄不应，便知婆欲睡。户枢徐徐关，移踵车轮曳。明朝阿娘来，奉匜为盥洗。欲饭爷捧盘，欲羹娘进匕。大父出迎医，覼缕讲脉理。咀嚼分尝药，斟酌共量水。自儿有知识，日日见此事。几年举场忙，几年绝域使。忽忽三十年，光阴迅弹指。今日来拜墓，儿既须满嘴。儿今年四十，大父七十九。所喜颇聪强，容颜类如旧。周山看松柏，不要携杖走。拜跪不须扶，未觉躬伛偻。挂珠碧霞犀，犹是母所授。绣补炫锦鸡，新自粤西购。一手搴颔髭，一手振袍袖。打鼓唱迎神，红毡齐泥首。上头艺红香，中间酌黄酒。青箬苞黍粽，紫丝络莲藕。大父在前跪，诸孙跪在后。森森排竹笋，依依伏杨柳。新妇外曾孙，是婆定昏媾。阿端年始冠，昨年已取妇。随兄擎腰扇，阿和亦十五。长樛次当孙，此皆我儿女。青青秀才衣，两弟名谁某。少者新簪花，捧觞前拜手。次第别后先，提抱集贱幼。一家尽偕来，只恨不见母。母在婆最怜，刻不离左右。今日母魂灵，得依太婆否？树静风不停，草长春不留。世人尽痴心，乞年拜北斗。百年那可求，所愿得中寿。谓儿报婆恩，此事难开口。求母如婆年，儿亦奉养久。儿今便有孙，不得母爱怜。爱怜尚不得，那论贤不贤。上羡大父福，下伤吾母年。吁嗟无母人，悠悠者苍天！
挽潮州中学堂温总教联
作者：黄遵宪
朝代：清
体裁：联

少年同辈，卅载故交，寥落数晨星，伤哉梁木才颓，又弱一个；旧学商量，新知培养，评论公月旦，算到松江名彦，犹胜二何。
支离
作者：黄遵宪
朝代：清

举鼎膑先绝，支离笑此身。穷途竟何世，馀事且诗人。技悔屠龙拙，时惊叹蜡新。剖胸倾执血，恐化大千尘。
放归
作者：黄遵宪
朝代：清

绛帕焚香读道书，屡烦促报讯何如。佛前影怖楼枝鸽，海外波惊涸辙鱼。此地可能容复壁？无人肯就问箯舆。玉关杨柳辽河月，却载春风到旧庐。
放歌用前韵
作者：黄遵宪
朝代：清

归来归来兮穷鬼舍我揶揄鬼不灵，我目无睹耳无聆。迷阳迷阳伤吾足，岂能绝漠渡碛远勒《燕然铭》。平生履海如户庭，风轮逐地驰不停。忽然凤皇受诒鸩告绝，百灵闭门门昼扃。行趋太行越井陉，莫緤马兮朝展軨。攀云观日俯视众山小，复走江南江北饱看青山青。不然痛饮读《骚经》，望衡九面浮湘舲。秋风袅袅一叶渡江去，金焦山下下探水窟蛟龙腥。噫吁乎，穷边瓯脱多王廷，尚有五岳留真形。我乡我土大有好山水，犹能令我颜丹鬓绿不复齿发嗟凋零。肩囊腰剑手钵瓶，归来归来兮左楼右阁中有旋马厅。二松五柳四围杂桃李，坐看风中飞絮波中萍。寒梅著花幽兰馨，《小山》《招隐》君其听。归来归来兮菜香饭熟茶馀睡觉独自语，京华北望恋恋北斗星。
新嘉坡杂诗十二首
作者：黄遵宪
朝代：清

天到珠崖尽，波涛势欲奔。地犹中国海，人唤九边门。南北天难限，东西帝并尊。万山排戟险，嗟尔故雄藩。本为南道主，翻拜小诸侯。巧夺盟牛耳，横行看马头。黑甜奴善睡，黄教佛能柔。遂刬芒芒迹，难分禹画州。花离不成国，黔首尚遗黎。家蓄獠奴段，官尊鸭姓奚。神差来却要，天号改撑犁。益地图王母，诸蛮尽向西。王屋沈沈者，群官剑佩磨。开衙尊鸟了，检历籍娄罗。巢幕红鹰集，街弹白鹭多。独无关吏暴，来去莫谁何。裸国原狼种，初生赖豕嘘。吒吒通鸟语，袅袅学虫书。吉贝张官伞，千兰当佛庐。人奴甘十等，只愿饱朱儒。纣绝阴天所，黎鞬善眩人。偶题木居士，便拜竹王神。飞蛊民头落，迎猫鬼眼瞋。一经簪笔问，语怪总非真。化外成都会，迁流或百年。土音晓鴂舌，火色杂鸢肩。马粪犹余臭，牛医亦值钱。奴星翻上座，舐鼎半成仙。不着红蕖袜，先夸白足霜。平头拖宝靸，约指眩金钢。一扣能千万，单衫但裲裆。未须医带下，药在女儿箱。绝好留连地，留连味细尝。侧生饶荔子，偕老祝槟榔。红熟桃花饭，黄封椰酒浆。都缦都典尽，三日口留香。舍影摇红豆，墙阴覆绿蕉。问山名漆树，计斛蓄胡椒。黄熟寻香木，青曾探锡苗。豪农衣短后，遍野筑团焦。会饮黄龙去，驮经白马来。国旗飏万舶，海市幻重台。宝藏诸天集，关门四扇开。红髯定何物，骄子复雄才。远拓东西极，论功纪十全。如何伸足地，不到尽头天？宝盖缝花网，金函护叶笺。当时图职贡，重检帝尧篇。
新嘉坡杂诗十二首·其一
作者：黄遵宪
朝代：清

天到珠崖尽，波涛势欲奔。地犹中国海，人唤九边门。南北天难限，东西帝并尊。万山排戟险，嗟尔故雄藩。
新嘉坡杂诗十二首·其七
作者：黄遵宪
朝代：清

化外成都会，迁流或百年。土音晓鴂舌，火色杂鸢肩。马粪犹余臭，牛医亦值钱。奴星翻上座，舐鼎半成仙。
新嘉坡杂诗十二首·其三
作者：黄遵宪
朝代：清

花离不成国，黔首尚遗黎。家蓄獠奴段，官尊鸭姓奚。神差来却要，天号改撑犁。益地图王母，诸蛮尽向西。
新嘉坡杂诗十二首·其九
作者：黄遵宪
朝代：清

绝好留连地，留连味细尝。侧生饶荔子，偕老祝槟榔。红熟桃花饭，黄封椰酒浆。都缦都典尽，三日口留香。
新嘉坡杂诗十二首·其二
作者：黄遵宪
朝代：清

本为南道主，翻拜小诸侯。巧夺盟牛耳，横行看马头。黑甜奴善睡，黄教佛能柔。遂刬芒芒迹，难分禹画州。
新嘉坡杂诗十二首·其五
作者：黄遵宪
朝代：清

裸国原狼种，初生赖豕嘘。吒吒通鸟语，袅袅学虫书。吉贝张官伞，千兰当佛庐。人奴甘十等，只愿饱朱儒。
新嘉坡杂诗十二首·其八
作者：黄遵宪
朝代：清

不着红蕖袜，先夸白足霜。平头拖宝靸，约指眩金钢。一扣能千万，单衫但裲裆。未须医带下，药在女儿箱。
新嘉坡杂诗十二首·其六
作者：黄遵宪
朝代：清

纣绝阴天所，黎鞬善眩人。偶题木居士，便拜竹王神。飞蛊民头落，迎猫鬼眼瞋。一经簪笔问，语怪总非真。
新嘉坡杂诗十二首·其十
作者：黄遵宪
朝代：清

舍影摇红豆，墙阴覆绿蕉。问山名漆树，计斛蓄胡椒。黄熟寻香木，青曾探锡苗。豪农衣短后，遍野筑团焦。
新嘉坡杂诗十二首·其十一
作者：黄遵宪
朝代：清

会饮黄龙去，驮经白马来。国旗飏万舶，海市幻重台。宝藏诸天集，关门四扇开。红髯定何物，骄子复雄才。
新嘉坡杂诗十二首·其十二
作者：黄遵宪
朝代：清

远拓东西极，论功纪十全。如何伸足地，不到尽头天？宝盖缝花网，金函护叶笺。当时图职贡，重检帝尧篇。
新嘉坡杂诗十二首·其四
作者：黄遵宪
朝代：清

王屋沈沈者，群官剑佩磨。开衙尊鸟了，检历籍娄罗。巢幕红鹰集，街弹白鹭多。独无关吏暴，来去莫谁何。
日本国志书成志感
作者：黄遵宪
朝代：清

湖海归来气未除，忧天热血几时摅？《千秋鉴》借《吾妻镜》，四壁图悬人境庐。改制世方尊白统，《罪言》我窃比《黄书》。频年风雨鸡鸣夕，洒泪挑灯自卷舒。
日本杂事诗·其一
作者：黄遵宪
朝代：清

立国扶桑近日边，外称帝国内称天。纵横八十三州地，上下二千五百年。
日本杂事诗·其一一五
作者：黄遵宪
朝代：清

斜阳红映酒旗低，食？归时袖各携。都为细君留割肉，自挤空酌醉如泥。
日本杂事诗·其一百
作者：黄遵宪
朝代：清
体裁：七言绝句

乌啼月落写哀思，剪发翻同练行尼。红泪洒来题赤字，不堪石阙独含悲。
日本杂事诗·其一百一
作者：黄遵宪
朝代：清
体裁：七言绝句

插花浇水拂杨枝，台笠相从拜墓碑。迎佛诵经邀客酒，忌辰算到百周时。
日本杂事诗·其一百七
作者：黄遵宪
朝代：清
体裁：七言绝句

弹尽三弦诉可怜，沉沉良夜有情天。楼头月照人团聚，到老当如鸡卵圆。
日本杂事诗·其一百七十
作者：黄遵宪
朝代：清
体裁：七言绝句

星禽风角昔曾精，相地无人读《宅经》。同此山川此形胜，青乌何事术无灵？
日本杂事诗·其一百七十一
作者：黄遵宪
朝代：清
体裁：七言绝句

古佛留铭笔既奇，野人善草史能知。几行朱乌模糊字，去访《那须国造碑》。
日本杂事诗·其一百七十七
作者：黄遵宪
朝代：清
体裁：七言绝句

左陈履宪右冠模，夏屋纷罗万象图。聚族同谋轮扁秘，不过依样画葫芦。
日本杂事诗·其一百七十三
作者：黄遵宪
朝代：清
体裁：七言绝句

人间万事积薪叹，画师亦复古所无。吹云画水寻常事，君看游鱼飞白图。
日本杂事诗·其一百七十九
作者：黄遵宪
朝代：清
体裁：七言绝句

雕镂出手总玲珑，颇费三年刻楮功。鸾竟能飞虎能舞，莫夸鬼斧过神工。
日本杂事诗·其一百七十二
作者：黄遵宪
朝代：清
体裁：七言绝句

南苹师法南田笔，南北禅宗合一家。偏是蛾眉工淡埽，青螺烟墨写秋花。
日本杂事诗·其一百七十五
作者：黄遵宪
朝代：清
体裁：七言绝句

醉吸琼浆数百杯，手携楸局上霞台。烂柯莫管人间世，且赌瀛洲玉袜来。
日本杂事诗·其一百七十八
作者：黄遵宪
朝代：清
体裁：七言绝句

依样葫芦巧略同，镂金刻木总能工。楚材借用推鞍部，蕃别传家数笔公。
日本杂事诗·其一百七十六
作者：黄遵宪
朝代：清
体裁：七言绝句

朝市争趋海柘榴，贪同西母斗行筹。夜深似有鲛人泣，空抱缫丝上蜃楼。
日本杂事诗·其一百七十四
作者：黄遵宪
朝代：清
体裁：七言绝句

镜影娉婷玉有痕，竟将灵药摄离魂。真真唤遍何曾应，翻怪桃花笑不言。
日本杂事诗·其一百三
作者：黄遵宪
朝代：清
体裁：七言绝句

不环不钏不钗光，雅头袜子足如霜。蓬山未至人多少，都道温柔是婿乡。
日本杂事诗·其一百三十
作者：黄遵宪
朝代：清
体裁：七言绝句

鲤鱼风紧舶来初，唐馆豪商比屋居。棉雪糖霜争购外，人人喜问上清书。
日本杂事诗·其一百三十一
作者：黄遵宪
朝代：清
体裁：七言绝句

敲碎银花剥镜菱，莹莹光映玉壶澄。暑中胜服清凉散，争买舶来函馆冰。
日本杂事诗·其一百三十七
作者：黄遵宪
朝代：清
体裁：七言绝句

一双角子影娉婷，问取年华近算丁。种得瓠花添鬓福，愿花常好鬓常青。
日本杂事诗·其一百三十三
作者：黄遵宪
朝代：清
体裁：七言绝句

零落街头羽板稀，已捐团扇过时衣。儿时嬉戏都如梦，不见翩翩蛱蝶飞。
日本杂事诗·其一百三十九
作者：黄遵宪
朝代：清
体裁：七言绝句

对镜惭看薄薄胡，时妆孤负好头颅。青青不久星星出，间引毛锥学种须。
日本杂事诗·其一百三十二
作者：黄遵宪
朝代：清
体裁：七言绝句

让叶劳薪插户前，人人都道是新年。故乡正作消寒会，兽炭红炉一九天。
日本杂事诗·其一百三十五
作者：黄遵宪
朝代：清
体裁：七言绝句

进贤冠顶玉交枝，高髻峨峨花四披。廿六阶分《舆服志》，礼容如见汉官仪。
日本杂事诗·其一百三十八
作者：黄遵宪
朝代：清
体裁：七言绝句

白题胡舞翻新样，黄胖春游学少年。脱却垂檐莞笠子，十分团月到鹂颠。
日本杂事诗·其一百三十六
作者：黄遵宪
朝代：清
体裁：七言绝句

天吴紫凤颇文华，凭取花纹认世家。三百年来夸衣被，葵能卫足竟如花。
日本杂事诗·其一百三十四
作者：黄遵宪
朝代：清
体裁：七言绝句

蛭子神丛奏鼓笳，花糕分饷到千家。凤音纪月元猪日，谁记东京录梦华？
日本杂事诗·其一百九
作者：黄遵宪
朝代：清
体裁：七言绝句

当炉少女似罗敷，精舍安排莞簟铺。茶鼎酒铛亲料理，语郎团坐且须臾。
日本杂事诗·其一百九十
作者：黄遵宪
朝代：清
体裁：七言绝句

回青纯白洁无尘，色比官哥稍薄匀。说是五郎亲手制，就中最爱爱莲人。
日本杂事诗·其一百九十一
作者：黄遵宪
朝代：清
体裁：七言绝句

不须攒剔亦玲珑，漆枕仇家手自工。翻出六朝金碧画，缥霞先著退光红。
日本杂事诗·其一百九十七
作者：黄遵宪
朝代：清
体裁：七言绝句

紫带青条择海苔，如云昆布翠成堆。珊瑚七尺交柯好，合与王家斗富来。
日本杂事诗·其一百九十三
作者：黄遵宪
朝代：清
体裁：七言绝句

十三行竹袖中收，宝扇家家爱聚头。藏得秋山平远画，鸦青纸认摺痕留。
日本杂事诗·其一百九十九
作者：黄遵宪
朝代：清
体裁：七言绝句

纪事只闻《筹海志》，征文空诵送僧诗。未曾遍读《吾妻镜》，惭付和歌唱《竹枝》。
日本杂事诗·其一百九十二
作者：黄遵宪
朝代：清
体裁：七言绝句

开关转得丸泥力，修月还将七宝装。何意鸽金螺钿外，更能炼石补天荒。
日本杂事诗·其一百九十五
作者：黄遵宪
朝代：清
体裁：七言绝句

西京城比锦宫雄，吴织何如汉织工？菊叶葵枝盘大绿，飞鱼天马簇真红。
日本杂事诗·其一百九十八
作者：黄遵宪
朝代：清
体裁：七言绝句

异鱼怪鸟兼奇兽，图象争陈博览场。几辈守株犹待兔，何人歧路哭亡羊？
日本杂事诗·其一百九十六
作者：黄遵宪
朝代：清
体裁：七言绝句

入网青鲨化虎难，皮留饰器味登盘。鼠肠鱼翅均珍错，借箸同筹补食单。
日本杂事诗·其一百九十四
作者：黄遵宪
朝代：清
体裁：七言绝句

轻于蝉翼薄于纱，阑画乌丝整又斜。不用文人愁纸贵，淡黄遍种瑞香花。
日本杂事诗·其一百二
作者：黄遵宪
朝代：清
体裁：七言绝句

芒鞋竹杖佛接引，柳车草船神送迎。画旗猎猎夜风卷，时有经声杂鬼声。
日本杂事诗·其一百二十
作者：黄遵宪
朝代：清
体裁：七言绝句

狗吠声腾马足驰，狩衣草屦古威仪。锦旗日曜红轮影，来看公侯习犬追。
日本杂事诗·其一百二十一
作者：黄遵宪
朝代：清
体裁：七言绝句

朝曦看到夕阳斜，流水游龙斗宝车。宴罢红云歌绛雪，东皇第一爱樱花。
日本杂事诗·其一百二十七
作者：黄遵宪
朝代：清
体裁：七言绝句

百练真成绕指柔，幻人妙术过婆猴。随身一卷东黄祝，行脚能周五大洲。
日本杂事诗·其一百二十三
作者：黄遵宪
朝代：清
体裁：七言绝句

殿春花事到将离，云似人愁水似思。一尺落花和泪雨，手添香土吊梅儿。
日本杂事诗·其一百二十九
作者：黄遵宪
朝代：清
体裁：七言绝句

月支毾㲪花千色，王母琉璃酒百钟。破产争求番舶物，只赢不买阿芙蓉。
日本杂事诗·其一百二十二
作者：黄遵宪
朝代：清
体裁：七言绝句

抟花作饭胜胡麻，嚼蕊流酥更点茶。费尽挼莎才结果，果然团子贵于花。
日本杂事诗·其一百二十五
作者：黄遵宪
朝代：清
体裁：七言绝句

银字儿兼铁骑儿，语工歇后妙弹词。英雄作贼鸳鸯殉，信口澜翻便传奇。
日本杂事诗·其一百二十八
作者：黄遵宪
朝代：清
体裁：七言绝句

柳燧荷囊事事俱，小盆亲饷淡巴菰。一声湘管含芬递，喜食人间烟火无？
日本杂事诗·其一百二十六
作者：黄遵宪
朝代：清
体裁：七言绝句

枣花泼过翠萍生，沫碎茶沉雪碗轻。矮室打头人对语，铜瓶雨过悄无声。
日本杂事诗·其一百二十四
作者：黄遵宪
朝代：清
体裁：七言绝句

镜槛新开响屟忙，溶溶四壁照花光。为渠一笑三年住，却记衣襟未染香。
日本杂事诗·其一百五
作者：黄遵宪
朝代：清
体裁：七言绝句

眉心点翠额安黄，云鬓堆鸦学艳妆。绣葆呱呱怀抱里，小姑居处尚无郎。
日本杂事诗·其一百五十
作者：黄遵宪
朝代：清
体裁：七言绝句

甚嚣尘上逐人行，日本桥头晚市声。别有菜场鱼店外，丹枫落叶卖山鲸。
日本杂事诗·其一百五十一
作者：黄遵宪
朝代：清
体裁：七言绝句

镜饼琼枨乍上盘，盘中花果各阑干。手携团月歌团雪，共饱妻孥欢喜丸。
日本杂事诗·其一百五十七
作者：黄遵宪
朝代：清
体裁：七言绝句

檀腹琵琶出锦囊，曾偕羯鼓谱《霓裳》。大唐法曲今谁读？空记当年刘二郎。
日本杂事诗·其一百五十三
作者：黄遵宪
朝代：清
体裁：七言绝句

吹螺竞作天魔舞，傅粉翻同脂夜妖。红襦绣领碧绸裤，骑上屋山打细腰。
日本杂事诗·其一百五十九
作者：黄遵宪
朝代：清
体裁：七言绝句

玉箫声里锦屏舒，铁板敲停上舞初。阿母含辛儿忍泪，归来重对话芝居。
日本杂事诗·其一百五十二
作者：黄遵宪
朝代：清
体裁：七言绝句

笙清簧暖小排当，雅乐伶官各擅场。合四乙工仍燕乐，漫夸古调谱清商。
日本杂事诗·其一百五十五
作者：黄遵宪
朝代：清
体裁：七言绝句

铿锵鼓舞只依稀，守乐伶官记半非。弹到金獐涩河鸟，古音唯剩妃呼豨。
日本杂事诗·其一百五十八
作者：黄遵宪
朝代：清
体裁：七言绝句

上悬绣幕下红毹，左列句当右大夫。牙拨齐弹三味线，姑卢朱路复乌乌。
日本杂事诗·其一百五十六
作者：黄遵宪
朝代：清
体裁：七言绝句

仙词选定《浅茅原》，朝贵传宣朱雀门。青摺肩衣红帕首，两行舞踏上歌垣。
日本杂事诗·其一百五十四
作者：黄遵宪
朝代：清
体裁：七言绝句

金鱼紫袋上场时，鼍鼓声停玉笛吹。乐奏太平唐典礼，衣披一品汉官仪。
日本杂事诗·其一百八
作者：黄遵宪
朝代：清
体裁：七言绝句

狭巷阴宫狱气凄，马缨一树夜乌栖。花阴月黑羊车过，供鬼揶揄作鬼妻。
日本杂事诗·其一百八十
作者：黄遵宪
朝代：清
体裁：七言绝句

滚滚黄尘掣电过，万车毂击复竿摩。白藤轿子葱灵闭，尚有人歌《踏踏歌》。
日本杂事诗·其一百八十一
作者：黄遵宪
朝代：清
体裁：七言绝句

犬吠声来出隼人，大家角牴样翻新。数他竿木逢场戏，几个翩翩善舞身？
日本杂事诗·其一百八十七
作者：黄遵宪
朝代：清
体裁：七言绝句

四茧缫成弱缕奇，海西争购舶来时。都从素手纤纤出，跪树传夸女欧丝。
日本杂事诗·其一百八十三
作者：黄遵宪
朝代：清
体裁：七言绝句

重译新翻树畜篇，劝农官舍榜书悬。新来学得鸡桴粥，夸与人前说秘传。
日本杂事诗·其一百八十九
作者：黄遵宪
朝代：清
体裁：七言绝句

石墨沈沈阴火红，赤丹成澒出金铜。百年千岁莫枯竭，下告黄泉上碧穹。
日本杂事诗·其一百八十二
作者：黄遵宪
朝代：清
体裁：七言绝句

执鞭高坐气扬扬，革履毡衣时世妆。昨日文身今断发，自夸鳞介易冠裳。
日本杂事诗·其一百八十五
作者：黄遵宪
朝代：清
体裁：七言绝句

初胎花事趁春融，祝语丁宁休洗红。一道裙腰频结束，尽将桃杏嫁东风。
日本杂事诗·其一百八十八
作者：黄遵宪
朝代：清
体裁：七言绝句

著手成春任意栽，未花移种到花开。移家家具无多少，却带寒梅百树来。
日本杂事诗·其一百八十六
作者：黄遵宪
朝代：清
体裁：七言绝句

采取头春到尾春，猩红染色样翻新。自过谷雨茶船到，先拣龙团赠美人。
日本杂事诗·其一百八十四
作者：黄遵宪
朝代：清
体裁：七言绝句

一望高高下下田，旱时瑞穗亦云连。归装要载良苗去，倘学黄婆种絮棉。
日本杂事诗·其一百六
作者：黄遵宪
朝代：清
体裁：七言绝句

繁华南部记烟花，七十鸳鸯数狭邪。欲聘狸奴先问价，红笺分送野猫家。
日本杂事诗·其一百六十
作者：黄遵宪
朝代：清
体裁：七言绝句

剖破焦桐别制琴，三弦揩击有余音。一声弹指推衣起，明月中天鹤在林。
日本杂事诗·其一百六十一
作者：黄遵宪
朝代：清
体裁：七言绝句

弦弦掩抑奈人何，假字哀吟伊吕波。三十一声都怆绝，莫披《万叶》读和歌。
日本杂事诗·其一百六十七
作者：黄遵宪
朝代：清
体裁：七言绝句

遍搜《本草》谱《群芳》，千卷书传《海上方》。采药如编《十洲记》，定知多少入药囊。
日本杂事诗·其一百六十三
作者：黄遵宪
朝代：清
体裁：七言绝句

金武初官典药头，禁方从此散沧洲。刀圭本是西来法，翻令鸡林遣使求。
日本杂事诗·其一百六十九
作者：黄遵宪
朝代：清
体裁：七言绝句

《论语》宣文护绛纱，善才弟子妙琵琶。插花叉画均能事，教妇先从小笠家。
日本杂事诗·其一百六十二
作者：黄遵宪
朝代：清
体裁：七言绝句

《旧唐》列传夸先郡，东晋高流喜小名。欲考通称寻氏上，何人谱学比蒲生？
日本杂事诗·其一百六十五
作者：黄遵宪
朝代：清
体裁：七言绝句

是何虫豸竟能医，药笼同收败鼓皮。搜得龙官方外药，补笺《脚气集》中诗。
日本杂事诗·其一百六十八
作者：黄遵宪
朝代：清
体裁：七言绝句

正宗千锻出金精，薛烛犹惊弟子名。秋水芙蓉光内敛，一挥头白不闻声。
日本杂事诗·其一百六十六
作者：黄遵宪
朝代：清
体裁：七言绝句

摩腹能同揣骨神，居然着手便成春。更烦带下名医手，缓结赪颜记《秘辛》。
日本杂事诗·其一百六十四
作者：黄遵宪
朝代：清
体裁：七言绝句

几辈僧医守局方，后宗朱李亦偏长。说经许郑医《灵素》，隔海同辉万丈光。
日本杂事诗·其一百十
作者：黄遵宪
朝代：清
体裁：七言绝句

锦棚悬鹄插雕弧，孔雀屏开列画图。左右射来齐中目，拍肩都道子南夫。
日本杂事诗·其一百十一
作者：黄遵宪
朝代：清
体裁：七言绝句

回廊曲曲护屏风，香案镂银拍板红。衔得杨花入窠里，便夸姹女数钱工。
日本杂事诗·其一百十七
作者：黄遵宪
朝代：清
体裁：七言绝句

短衣窄袖曼胡缨，意态纵横一座倾。耳后生风鼻头火，拓弦时作饿鸱声。
日本杂事诗·其一百十三
作者：黄遵宪
朝代：清
体裁：七言绝句

追风快马缠锦绦，袜胸帕首弓在搜。一声雁落血如雨，金原秋冷霜天高。
日本杂事诗·其一百十九
作者：黄遵宪
朝代：清
体裁：七言绝句

当王徽号贵黄华，时唤臣僚共斗花。淡极秋容翻富贵，疏篱茅舍到官家。
日本杂事诗·其一百十二
作者：黄遵宪
朝代：清
体裁：七言绝句

压帽花枝挂杖钱，冶春词唱《小游仙》。杏黄衫子黄桑屐，自赏翩翩美少年。
日本杂事诗·其一百十五
作者：黄遵宪
朝代：清
体裁：七言绝句

斜阳红映酒旗低，食𧛾归时袖各携。都为细君留割肉，自挤空酌醉如泥。
日本杂事诗·其一百十八
作者：黄遵宪
朝代：清
体裁：七言绝句

解鞘君前礼数工，出门双锷插青虹。无端一语差池怒，横溅君衣颈血红。
日本杂事诗·其一百十六
作者：黄遵宪
朝代：清
体裁：七言绝句

湘帘半卷绮窗开，帕腹帩头烂漫堆。道是莲池清净土，未妨天女散花来。
日本杂事诗·其一百十四
作者：黄遵宪
朝代：清
体裁：七言绝句

山深太古日如年，小屋阴凉树插天。拜疏公庭争乞假，要从热海浴温泉。
日本杂事诗·其一百四
作者：黄遵宪
朝代：清
体裁：七言绝句

骀荡春风士女图，妾眉如画比郎须。并头鹦鹉双双语，此唤檀那彼奥姑。
日本杂事诗·其一百四十
作者：黄遵宪
朝代：清
体裁：七言绝句

六尺湘裙贴地拖，折腰相对舞回波。偶然风漾中单露，酒晕无端上颊涡。
日本杂事诗·其一百四十一
作者：黄遵宪
朝代：清
体裁：七言绝句

锦衾双袖剪文罗，未许春寒到被窝。始识寝衣长过半，牺尊莫误凤莎莎。
日本杂事诗·其一百四十七
作者：黄遵宪
朝代：清
体裁：七言绝句

菭菹芦菔作家常，饭稻羹鱼沁肺凉。踏破菜园新作梦，大餐饱食大官羊。
日本杂事诗·其一百四十三
作者：黄遵宪
朝代：清
体裁：七言绝句

千门万户未分明，面面屏风白月生。数尺花茵尘不动，偶闻橐橐有靴声。
日本杂事诗·其一百四十九
作者：黄遵宪
朝代：清
体裁：七言绝句

何物坚鱼字所无，侯鲭御馔各登厨。儒生习礼疑蚳酱，口到今人嗜亦殊。
日本杂事诗·其一百四十二
作者：黄遵宪
朝代：清
体裁：七言绝句

声声响屟画廊边，罗袜凌波望若仙。绣作莲花名藕覆，鸳鸯恰似并头眠。
日本杂事诗·其一百四十五
作者：黄遵宪
朝代：清
体裁：七言绝句

雪泥深尺护檐牙，瓦背浓阴四角遮。不用茅龙衣屡换，一年一度屋开花。
日本杂事诗·其一百四十八
作者：黄遵宪
朝代：清
体裁：七言绝句

琼芝作菜绿荷包，槐叶清泉尽冷淘。蔬笋总无烟火气，居然寒食度朝朝。
日本杂事诗·其一百四十六
作者：黄遵宪
朝代：清
体裁：七言绝句

染指流涎各欲尝，既调勺药又和姜。食单蔬谱兼䱉议，合补东人江户香。
日本杂事诗·其一百四十四
作者：黄遵宪
朝代：清
体裁：七言绝句

花茵重叠有辉光，长跪敷衽客满堂。除却凤衔丹诏至，未容高坐踞胡床。
日本杂事诗·其七
作者：黄遵宪
朝代：清

呼天不见群龙首，动地齐闻万马嘶。甫变世官封建制，竞标名字党人碑。
日本杂事诗·其七十
作者：黄遵宪
朝代：清

斯文一脉记传灯，四百年来付老僧。始变儒冠除法服，林家孙祖号中兴。
日本杂事诗·其七十一
作者：黄遵宪
朝代：清

海外遗民竟不归，老来东望泪频挥。终身耻食兴朝粟，更胜西山赋《采薇》。
日本杂事诗·其七十七
作者：黄遵宪
朝代：清

岂独斯文有盛衰，旁行字正力横驰。不知近日鸡林贾，谁费黄金更购诗？
日本杂事诗·其七十三
作者：黄遵宪
朝代：清

叩阍哀告九天神，几个孤忠草莽臣？断尽臣头臣笔在，尊王终赖读书人。
日本杂事诗·其七十九
作者：黄遵宪
朝代：清

铁壁能逃劫火烧，金绳几缚锦囊苞。彩鸾《诗韵》《公羊传》，颇有唐人手笔钞。
日本杂事诗·其七十二
作者：黄遵宪
朝代：清

昌平庙貌尚崔巍，列郡胶庠半劫灰。几辈龂断守残缺，捧经抱器拜门来。
日本杂事诗·其七十五
作者：黄遵宪
朝代：清

《徂徕》而外有《山阳》，余子文章亦擅场。南驾越裳北高丽，六鳌晓策耀扶桑。
日本杂事诗·其七十八
作者：黄遵宪
朝代：清

一千五百年前纸，在在神灵为护持。如见古人如见佛，焚香百拜展经时。
日本杂事诗·其七十六
作者：黄遵宪
朝代：清

观风若采《扶桑集》，压卷先编《侍宴诗》。读尽《凌云》兼《丽藻》，终推帝子独工辞。
日本杂事诗·其七十四
作者：黄遵宪
朝代：清

纪事编年体各存，黄门自立一家言。《兵》《刑》志外征文献，深恨人无褚少孙。
日本杂事诗·其三
作者：黄遵宪
朝代：清

荡荡诸尊走百灵，荒唐古史过《山经》。海神长女生鸬羽，天祖初皇法脊令。
日本杂事诗·其三十
作者：黄遵宪
朝代：清

臣连伴造称官氏，藤橘源平数世家。将相王侯真有种，至今寥落族犹华。
日本杂事诗·其三十一
作者：黄遵宪
朝代：清

国造分司旧典刊，百僚亦废位阶冠。紫泥钤印青头押，指令惟恁太政官。
日本杂事诗·其三十七
作者：黄遵宪
朝代：清

剪纸频将花样翻，司农用印不辞烦。法同手实名头会，绝少催租吏到门。
日本杂事诗·其三十三
作者：黄遵宪
朝代：清

堂堂黼座设朝仪，神武初元立国时。一百一声闻祝炮，满城红日早悬旗。
日本杂事诗·其三十九
作者：黄遵宪
朝代：清

六干五均官尽备，踦零都数法俱严。禁烟禁酒工言利，独握牢盆不道盐。
日本杂事诗·其三十二
作者：黄遵宪
朝代：清

议员初撰欣登席，元老相从偶踌闾。岂是诸公甘仗马？朝廷无阙谏无书。
日本杂事诗·其三十五
作者：黄遵宪
朝代：清

金菊花浓罽幕张，鸡冠剑佩立成行。司书载笔司勋赏，拜手重光旭日章。
日本杂事诗·其三十八
作者：黄遵宪
朝代：清

左券都凭官契来，鼠牙雀角不疑猜。若非一纸文书在，无地能容避债台。
日本杂事诗·其三十六
作者：黄遵宪
朝代：清

减租恩诏普醲膏，硕鼠疲民敢告劳。归语老农吾土乐，宽仁长戴帝天高。
日本杂事诗·其三十四
作者：黄遵宪
朝代：清

肘挟毡冠插锦貂，肩盘金缕系红绡。前趋客座争携手，俯拜君前小折腰。
日本杂事诗·其九
作者：黄遵宪
朝代：清

女王制册封亲魏，天使威仪拜大唐。一自覆舟平户后，有人裂诏毁冠裳。
日本杂事诗·其九十
作者：黄遵宪
朝代：清

得宝无须聘妇钱，新弦唱彻《想夫怜》。同牵白发三千丈，共结红丝一百年。
日本杂事诗·其九十一
作者：黄遵宪
朝代：清

绛蜡高烧照别离，乌衣换毕出门时。小时怜母今怜婿，宛转双头绾色丝。
日本杂事诗·其九十七
作者：黄遵宪
朝代：清

游部君兼石作公，歌桓护葬习丧容。紫衣丹首黄金目，甲作传家善食凶。
日本杂事诗·其九十三
作者：黄遵宪
朝代：清

三千大神监誓词，万亿菩萨作盟司。君看壶头双蛱蝶，夫夫妇妇不相离。
日本杂事诗·其九十九
作者：黄遵宪
朝代：清

散路抛钱买路行，莲花妙法写铭旌。桐棺三寸如人立，易履相迎入化城。
日本杂事诗·其九十二
作者：黄遵宪
朝代：清

红珊簪子青罗伞，黑油镜台黄竹箱。姐妹两行携手送，一双新屐是新娘。
日本杂事诗·其九十五
作者：黄遵宪
朝代：清

覆鹈产殿映灯红，汤饼筵开笑语中。五月吾妻桥上望，画旗争飏鲤鱼风。
日本杂事诗·其九十八
作者：黄遵宪
朝代：清

炮声殷地国旗斜，素霎相随广柳车。大小红皆披吉服，神官浇酒客持花。
日本杂事诗·其九十六
作者：黄遵宪
朝代：清

春在梅梢月柳梢，红阑屈曲影相交。别开待阙鸳鸯社，不愿鸠居占鹊巢。
日本杂事诗·其九十四
作者：黄遵宪
朝代：清

义儿有传半呼甥，归妹占爻许配兄。似此冒宗齐赘婿，最难议礼鲁诸生。
日本杂事诗·其二
作者：黄遵宪
朝代：清

泰初一柱立天琼，岳降真形地始成。西有和华东诺册，一夸手造一胎生。
日本杂事诗·其二十
作者：黄遵宪
朝代：清

萨摩材武名天下，水户文章世不如。几辈磨刀上马去，一家修史闭门居。
日本杂事诗·其二十一
作者：黄遵宪
朝代：清

舟鲛衡鹿富良材，椎结夷风草昧开。昨夕屠鲸今射虎，明朝跣足读书来。
日本杂事诗·其二十七
作者：黄遵宪
朝代：清

石塔光明照夜灯，武尊宫阙郁觚棱。至今洒涕吾孀语，携酒相寻白鸟陵。
日本杂事诗·其二十三
作者：黄遵宪
朝代：清

拔地摩天独立高，莲峰涌出海东涛。二千五百年前雪，一白茫茫积未消。
日本杂事诗·其二十九
作者：黄遵宪
朝代：清

芝山宫殿剩丰碑，摇动春风见菟葵。二百余藩齐洒涕，不堪哀诵《式微》诗。
日本杂事诗·其二十二
作者：黄遵宪
朝代：清

一洲桦太半狉榛，瓯脱中居两国邻。罗刹黑风忽吹去，北门管钥付何人？
日本杂事诗·其二十五
作者：黄遵宪
朝代：清

一震雷惊众籁号，沉沉地底涌波涛。累人日夜忧天坠，颇怨灵鳌戴末牢。
日本杂事诗·其二十八
作者：黄遵宪
朝代：清

南朝往事久灰尘，岁岁樱花树树春。手挈铜铃拜遗像，呜呼碑下吊忠臣。
日本杂事诗·其二十六
作者：黄遵宪
朝代：清

倚天铜佛古于树，挂月玉镜寒生苔。对人露立总不语，曾见源平战斗来。
日本杂事诗·其二十四
作者：黄遵宪
朝代：清

濯足扶桑海上行，眼中不见大河横。只应拄杖寻云去，手挈卢敖上太清。
日本杂事诗·其五
作者：黄遵宪
朝代：清

避秦男女渡三千，海外蓬瀛别有天。镜玺永传笠缝殿，倘疑世系出神仙。
日本杂事诗·其五十
作者：黄遵宪
朝代：清

维摩丈室洁无尘，药鼎茶瓯布置匀。导脉竹筳窥脏镜，终输扁鹊见垣人。
日本杂事诗·其五十一
作者：黄遵宪
朝代：清

博物千间广厦开，纵观如到宝山回。摩挲铜狄惊奇事，亲见委奴汉印来。
日本杂事诗·其五十七
作者：黄遵宪
朝代：清

欲争齐楚连横势，要读孙吴未著书。缩地补天皆有术，火轮舟外又飞车。
日本杂事诗·其五十三
作者：黄遵宪
朝代：清

欲知古事读旧史，欲知今事看新闻。九流百家无不有，六合之内同此文。
日本杂事诗·其五十九
作者：黄遵宪
朝代：清

捧书长跪藉红毹，吟罢拈针弄绣襦。归向爷娘索花果，偷闲钩出地球图。
日本杂事诗·其五十二
作者：黄遵宪
朝代：清

握要钩元算不差，网罗细碎比量沙。旁行斜上同周法，治谱谁知出史家？
日本杂事诗·其五十五
作者：黄遵宪
朝代：清

《化书》《奇器》问新编，航海遥寻鬼谷贤。学得黎鞬归善眩，逢人鼓掌快谈天。
日本杂事诗·其五十八
作者：黄遵宪
朝代：清

深院梧桐养凤凰，牙签锦悦浴恩光。绣衣照路鸾舆降，早有雏姬扫玉床。
日本杂事诗·其五十六
作者：黄遵宪
朝代：清

五经高阁竟如删，太学诸生守《兔园》。犹有穷儒衣逢掖，著书扫叶老名山。
日本杂事诗·其五十四
作者：黄遵宪
朝代：清

削木能飞诩鹊灵，备梯坚守习羊坽。不知尽是东来法，欲废儒书读墨经。
日本杂事诗·其八
作者：黄遵宪
朝代：清

狐篝牛柩善愚民，百济新罗悉主臣。腰石手弓亲入阵，浪传女国出神人。
日本杂事诗·其八十
作者：黄遵宪
朝代：清

竭民膏血造浮屠，佞佛甘称三宝奴。匹马出宫偷祝发，上皇尊号半僧徒。
日本杂事诗·其八十一
作者：黄遵宪
朝代：清

佛阁沉沉覆黑天，黄标百万数堆钱。大师自主鸳鸯寺，梵嫂同参鹦鹉禅。
日本杂事诗·其八十七
作者：黄遵宪
朝代：清

青衫绿袄导双骑，鳆汁鱼羹列十台。锦袋悬胸文在手，共瞻天使祭陵来。
日本杂事诗·其八十三
作者：黄遵宪
朝代：清

乘槎浮海寄深叹，象法东来遍佛坛。独有青牛出关去，流沙遥隔路漫漫。
日本杂事诗·其八十九
作者：黄遵宪
朝代：清

玉叶金枝共一家，剪桐分赐日兄花。定知禁脔无人近，不见天孙下嫁车。
日本杂事诗·其八十二
作者：黄遵宪
朝代：清

不须偏袒覆袈裟，唤作山僧未出家。却变神山称佛国，只须一语妙莲华。
日本杂事诗·其八十五
作者：黄遵宪
朝代：清

三千神社尽巫风，帐底题名列桂宫。蚕绿橘黄争跪拜，不知常世是何虫？
日本杂事诗·其八十八
作者：黄遵宪
朝代：清

万众头攒日荫鬘，千行肃肃拜神官。何时重睹威仪盛？剑已飞天玺久刓。
日本杂事诗·其八十六
作者：黄遵宪
朝代：清

沐猴跳舞排猿女，吠犬唁声闹隼人。执盖膝行铃手引，一人独拜九天神。
日本杂事诗·其八十四
作者：黄遵宪
朝代：清

万头骈刃血模糊，脚踏升天说教图。今日铸金悬十字，几人宝塔礼耶稣？
日本杂事诗·其六
作者：黄遵宪
朝代：清

剑光重拂镜新磨，六百年来返太阿。方戴上枝归一日，纷纷民又唱共和。
日本杂事诗·其六十
作者：黄遵宪
朝代：清

联袂游鱼逐队嬉，捧书挟策雁行随。打头栗凿惊呼謈，怅忆儿童逃学时。
日本杂事诗·其六十一
作者：黄遵宪
朝代：清

国学空传卜部名，三轮寺额未分明。天然丨刂横纵画，万国翻同堕地声。
日本杂事诗·其六十七
作者：黄遵宪
朝代：清

博士来从继体初，《五经》亦自劫灰余。航头古典欺人语，何处琅环觅异书？
日本杂事诗·其六十三
作者：黄遵宪
朝代：清

航海书来道遂东，虚辞助语惜难通。至今再变祛卢字，终恨王仁教未工。
日本杂事诗·其六十九
作者：黄遵宪
朝代：清

西条书记考文篇，曾入琳琅甲乙编。道学儒林寻列传，东方君子国多贤。
日本杂事诗·其六十二
作者：黄遵宪
朝代：清

东方乐久忘夷靺，上古文难辨隶蝌。欲藉舌人通寄象，只须五字熟摩多。
日本杂事诗·其六十五
作者：黄遵宪
朝代：清

不难三岁识之无，学语牙牙便学书。春蚓秋蛇纷满纸，问娘眠食近何如？
日本杂事诗·其六十八
作者：黄遵宪
朝代：清

《论语》皇疏久代薪，海神呵护尚如新。《孝经》亦有康成注，合付编摩《郑志》人。
日本杂事诗·其六十六
作者：黄遵宪
朝代：清

难得华同是语言，几经重译几分门？字须丁尾行间满，世世仍凭洛诵孙。
日本杂事诗·其六十四
作者：黄遵宪
朝代：清

《论语》初来文尚古，《华严私记》字无讹。老僧多事工饶舌，假字流传伊吕波。
日本杂事诗·其十
作者：黄遵宪
朝代：清

载书新付大司藏，银汉星槎夜有光。五色天章云灿烂，争夸皇帝问倭皇。
日本杂事诗·其十一
作者：黄遵宪
朝代：清

鳄吼鲸呿海夜鸣，捧书执耳急联盟。群公衮衮攘夷策，独幸尊王藉手成。
日本杂事诗·其十七
作者：黄遵宪
朝代：清

翠华驰道草萧萧，深院无人锁寂寥。多少荣花留物语，白头宫女说先朝。
日本杂事诗·其十三
作者：黄遵宪
朝代：清

羲和有国在空桑，手握灵枢八极张。今世日官翻失御，如何数典祖先忘？
日本杂事诗·其十九
作者：黄遵宪
朝代：清

九州地脉阻昆仑，裨海环瀛水作门。圆峤方壶虽妄语，分明世外此桃源。
日本杂事诗·其十二
作者：黄遵宪
朝代：清

玉墙旧国纪维新，万法随风倏转轮。杼轴虽空衣服粲，东人赢得似西人。
日本杂事诗·其十五
作者：黄遵宪
朝代：清

神仙楼阁立虚空，海飓狂吹压屋风。四面涛声聋两耳，终年如住浪华中。
日本杂事诗·其十八
作者：黄遵宪
朝代：清

前朝霸主识龙蟠，富岳荒川极大观。留与东迁新定鼎，万家春树锦城宽。
日本杂事诗·其十六
作者：黄遵宪
朝代：清

巨海茫茫浸四围，三山风引是耶非？蓬莱清浅经多少？依旧蜻蜓点水飞。
日本杂事诗·其十四
作者：黄遵宪
朝代：清

纪年史创春王月，改朔书焚《夏小正》。四十余周传甲子，竟占龟兆得横庚。
日本杂事诗·其四
作者：黄遵宪
朝代：清

丛云挥剑日挥戈，屡逐虾夷奏凯歌。西讨东征今北伐，古来土著既无多。
日本杂事诗·其四十
作者：黄遵宪
朝代：清

闻说和铜始纪年，孔方渐变椭成圆。通神使鬼真能事，土价如金纸作钱。
日本杂事诗·其四十一
作者：黄遵宪
朝代：清

铸山难得矿常开，永乐钱荒不再来。海外有商争利薮，国中何地筑謻台？
日本杂事诗·其四十七
作者：黄遵宪
朝代：清

照海红光烛四围，弥天白雨挟龙飞。才惊警枕钟声到，已报驰车救火归。
日本杂事诗·其四十三
作者：黄遵宪
朝代：清

拜手中臣罪祓除，探汤剪爪仗神巫。竟将老子箧中物，看作司空城旦书。
日本杂事诗·其四十九
作者：黄遵宪
朝代：清

新绿在树残红稀，荒园菜花春既归。堂前燕子亦飞去，金屋主人多半非。
日本杂事诗·其四十二
作者：黄遵宪
朝代：清

中将登坛妙指挥，宫妃鹄立亦戎衣。连环拐马连珠炮，更请君王看一围。
日本杂事诗·其四十五
作者：黄遵宪
朝代：清

春风吹锁脱琅珰，夕餔朝糜更酒浆。莫问泥犁诸狱苦，杀身亦引到天堂。
日本杂事诗·其四十八
作者：黄遵宪
朝代：清

火齐珠悬照夜光，粉墙碧瓦第相望。白桑板记公卿姓，紫逻途联左右坊。
日本杂事诗·其四十六
作者：黄遵宪
朝代：清

时检楼罗日历看，沈沈官屋署街弹。市头白鹭巡环立，最善鸠民是鸟官。
日本杂事诗·其四十四
作者：黄遵宪
朝代：清

《棠阴比事》费参稽，新律初颁法未齐。多少判官共吟味，按情难准佛兰西。
早行
作者：黄遵宪
朝代：清

堤长已历八九折，析击犹闻四五更。凉风吹衣抱衾卧，残月在树啼乌声。东方欲明未明色，北斗三点两点星。腐儒饥寒苦相迫，驱车自唱行行行。
春夜怀萧兰谷光泰
作者：黄遵宪
朝代：清

深巷曾无车马喧，闭关我自枕书眠。平生放眼无馀子，与汝论交过十年。既觉梦都随雨去，半开花欲放春颠。隔墙红遍千株树，何日能来看木棉？
春夜招乡人饮
作者：黄遵宪
朝代：清

春风漾微和，吹断檐前雪。寒犬吠始停，众客互排闼。出瓮酒子酽，欹壁烛奴热。花猪间黄鸡，亦足供餔醊。团坐尽乡邻，无复苛礼设。以我久客归，群起争辩诘。初言日本国，旧是神仙窟。珊瑚交枝柯，金银眩宫阙。云馀白傅龛，锦留太真袜。今犹骖鸾来，眼见非恍惚。子乘仙槎去，应识长生诀。灵芝不死药，多少秘筐箧？或言可伦坡，索地始未获。匝月粮惧罄，磨刀咸欲杀。天神忽下降，指引示玉牒。巨鳌戴山来，再拜请手接。狂呼登陆去，炮乡轰空发。人马合一身，手秉黄金钺。野人走且僵，惊辟鬼罗杀。即今牛货洲，利尽西人夺。金穴百丈深，求取用不竭。又言太平洋，地当西南缺。下有海王宫，蛟螭恣出没。漫空白雨跳，往往鱼吐沫。曾有千斛舟，随波入长舌。天地黑如盘，腥风吹雨血。转肠入轮回，遗矢幸出穴。始知出鱼腹，人人庆复活。传闻浮海舟，尽里十重铁。叠床十八层，上下各区别。牛羊豕鸡狗，万物萃一筏。康庄九达间，周庐千户辟。船头逮船尾，巡行认车辙。其人好楼居，四窗而八达。千光璧琉璃，五色红靺鞨。杰阁高入云，明明月可掇。出入鬼仙间，多具锁子骨。曾见高縆伎，行绳若飞越。犁鞬善眩人，变态尤诡谲。常闻海客谈，异说十七八。太章实亲见，然否待子决。诸胡饱腥膻，四族出饕餮。饤盘比塔高，硬饼藉刀截。菜香苜蓿肥，酒艳葡萄泼。冷淘粘山蚝，浓汁爬沙鳖。动指思异味，谅子固不屑。古称美须眉，今亦夸白皙。紫髯盘蟠虬，碧眼闪健鹘。子年未四十，鬑鬑须在颊。诸毛纷绕涿，东涂复西抹。得毋逐臭夫，习染求容悦。子如夸狄强，应举巨觥罚。谬称夜郎大，能步禹迹阔。试披地球图，万国仅虮虱。岂非谈天衍，妄论工剽窃。一唱十随和，此默彼又聒。醉喝杯箸翻，笑震屋瓦裂。平生意气颇，滔滔论不歇。到此穷诘屈，口钳舌反结。自作沧溟游，积日多于发。所见了无奇，无异在眉睫。《山经》伯翳知，《坤图》怀仁说。足迹未遍历，安敢遽排讦。大鹏恣扶摇，暂作六月息。尚拟汗漫游，一将耳目豁。再阅十年归，一一详论列。
春暮偶游归饮人境庐
作者：黄遵宪
朝代：清

某水某山我故乡，今时今日好容光。频年花事春三月，独我蓬飘天一方。门外骊驹犹在道，堂前燕子稳栖梁。金盆月艳蒲萄缘，便拟狂飞千百觞。
春游词
作者：黄遵宪
朝代：清

垂柳含春春意多，几分婀娜几婆婆？车声怒马尘黄曲，桥影横虹水绿波。并坐竞夸中妇艳，缓归争唱少年歌。黄鸡白日堂堂去，欲唤玲珑奈老阿！
晚渡江
作者：黄遵宪
朝代：清

扰扰悲生事，孤篷自往还。霞红眉欲笑，山绿鬓遥删。鱼底星辰睡，鸥边天地闲。号咷矶外水，莫更向人间。
月夜
作者：黄遵宪
朝代：清

梧桐庭院凤凰枝，六尺湘帘踠地垂。长记绮窗相对语，二三更后夜凉时。
有以守社稷为言者口号示之
作者：黄遵宪
朝代：清

万一群胡竟合围，城危援绝势难支。要知四海为家日，终异诸侯失国时。夺使只如争虎穴，劳王非敢战鱼丽。溥天颂德三年久，请听回中鼓吹辞。
杂感
作者：黄遵宪
朝代：清

少小诵《诗》、《书》，开卷动龃龉。古文与今言，旷若设疆圉。竟如置重译，象胥通蛮语。父师递流转，惯习忘其故。我生千载后，语音杂伧楚。今日六经在，笔削出邹鲁。欲读古人书，须识古语古。唐宋诸大儒，纷纷作笺注。每将后人心，探索到三五。性天古所无，器物目未睹。妄言足欺人，数典既忘祖。燕相说郢书，越人戴章甫。多歧道益亡，举烛乃笔误。大块凿混沌，浑浑旋大圜。隶首不能算，知有几万年？羲轩造书契，今始岁五千。以我视后人，若居三代先。俗儒好尊古，日日故纸研。六经字所无，不敢入诗篇。古人弃糟粕，见之口流涎。沿习甘剽盗，妄造丛罪愆。黄土同抟人，今古何愚贤？即今忽已古，断自何代前？明窗敞流离，高炉热香烟。左陈端溪砚，右列薛涛笺。我手写我口，古岂能拘牵。即今流俗语，我若登简编。五千年后人，惊为古斓斑。造字鬼夜哭，所以示悲悯。众生殉文字，蚩蚩一何蠢！可怜古文人，日夕雕肝肾。俪语配华叶，单词画蚯蚓。古近辨诗体，长短成曲引。洎乎制义兴，卷轴车连轸。常恐后人体，变态犹未尽。吁嗟东京后，世苶文益振。文胜失则弱，体竭势已窘。后有王者兴，张纲维贤俊。决不以文章，此语吾敢信。但念废弃后，巧拙同泯泯。欲求覆酱瓿，已难拾灰烬。我今展卷吟，徒使后人哂。周公作《礼乐》，谓矫世弊害。秦皇焚《诗》、《书》，乃使民聋瞆。宋祖设书馆，以礼罗措大。吁嗟制艺兴，今亦五百载。世儒习固然，老死不知悔。精力疲丹铅，虚荣逐冠盖。劳劳数行中，鼎鼎百年内。束发受书始，即已缚杻械。英雄尽人彀，帝王心始快。岂知流寇乱，翻出耰锄辈。诵经贼不避，清谈兵既溃。儒生用口击，国势几中殆。从古祸患来，每在思虑外。三代学校亡，空使人材坏。谓开明经科，所得学究耳。谓开制策科，亦祇策士气。谓开词赋科，浮华益无耻。持较今世文，未易遽轩轾。隋唐制科后，变法屡兴废。同以文章名，均之等废契。譬如探筹策，亦可得茂异。狗《曲》出何经，驴券书博士。所用非所习，祇以丛骂詈。亦有高材生，各自矜爪觜。袒汉夸考据，媚宋争义理。彼此互是非，是非均一鄙。茫茫宇宙间，万事等儿戏。作诗一长吟，聊用自娱喜。
杂感·其一
作者：黄遵宪
朝代：清

少小诵《诗》、《书》，开卷动龃龉。古文与今言，旷若设疆圉。竟如置重译，象胥通蛮语。父师递流转，惯习忘其故。我生千载后，语音杂伧楚。今日六经在，笔削出邹鲁。欲读古人书，须识古语古。唐宋诸大儒，纷纷作笺注。每将后人心，探索到三五。性天古所无，器物目未睹。妄言足欺人，数典既忘祖。燕相说郢书，越人戴章甫。多歧道益亡，举烛乃笔误。
杂感·其三
作者：黄遵宪
朝代：清

造字鬼夜哭，所以示悲悯。众生殉文字，蚩蚩一何蠢！可怜古文人，日夕雕肝肾。俪语配华叶，单词画蚯蚓。古近辨诗体，长短成曲引。洎乎制义兴，卷轴车连轸。常恐后人体，变态犹未尽。吁嗟东京后，世苶文益振。文胜失则弱，体竭势已窘。后有王者兴，张纲维贤俊。决不以文章，此语吾敢信。但念废弃后，巧拙同泯泯。欲求覆酱瓿，已难拾灰烬。我今展卷吟，徒使后人哂。
杂感·其二
作者：黄遵宪
朝代：清

大块凿混沌，浑浑旋大圜。隶首不能算，知有几万年？羲轩造书契，今始岁五千。以我视后人，若居三代先。俗儒好尊古，日日故纸研。六经字所无，不敢入诗篇。古人弃糟粕，见之口流涎。沿习甘剽盗，妄造丛罪愆。黄土同抟人，今古何愚贤？即今忽已古，断自何代前？明窗敞流离，高炉热香烟。左陈端溪砚，右列薛涛笺。我手写我口，古岂能拘牵。即今流俗语，我若登简编。五千年后人，惊为古斓斑。
杂感·其五
作者：黄遵宪
朝代：清

谓开明经科，所得学究耳。谓开制策科，亦祇策士气。谓开词赋科，浮华益无耻。持较今世文，未易遽轩轾。隋唐制科后，变法屡兴废。同以文章名，均之等废契。譬如探筹策，亦可得茂异。狗《曲》出何经，驴券书博士。所用非所习，祇以丛骂詈。亦有高材生，各自矜爪觜。袒汉夸考据，媚宋争义理。彼此互是非，是非均一鄙。茫茫宇宙间，万事等儿戏。作诗一长吟，聊用自娱喜。
杂感·其四
作者：黄遵宪
朝代：清

周公作《礼乐》，谓矫世弊害。秦皇焚《诗》、《书》，乃使民聋瞆。宋祖设书馆，以礼罗措大。吁嗟制艺兴，今亦五百载。世儒习固然，老死不知悔。精力疲丹铅，虚荣逐冠盖。劳劳数行中，鼎鼎百年内。束发受书始，即已缚杻械。英雄尽人彀，帝王心始快。岂知流寇乱，翻出耰锄辈。诵经贼不避，清谈兵既溃。儒生用口击，国势几中殆。从古祸患来，每在思虑外。三代学校亡，空使人材坏。
杂感·大块凿混沌
作者：黄遵宪
朝代：清

大块凿混沌，浑浑旋大圜；隶首不能算，知有几万年。羲轩造书契，今始岁五千；以我视后人，若居三代先。俗儒好尊古，日日故纸研；六经字所无，不敢入诗篇。古人弃糟粕，见之口流涎；沿习甘剽盗，妄造丛罪愆。黄土同抟人，今古何愚贤；即今忽已古，断自何代前？明窗敞流离，高炉蒸香烟；左陈端溪砚，右列薛涛笺；我手写我口，古岂能拘牵！即今流俗语，我若登简编；五千年后人，惊为古斓斑。
李肃毅侯挽诗四首
作者：黄遵宪
朝代：清

骆胡曾左凋零尽，大政多公独主持。万里封侯由骨相，中书不死到期颐。檿弧卒挽周衰德，华衮优增汉旧仪。官牒牙牌书不尽，盖棺更拜帝王师。连珠臣炮后门枪，天假勋臣事业昌。南国旌旗三捷报，北门管论九边防。平生自诩杨无敌，诸将犹夸石敢当。何意马关盟会日，眼头铅水泪千行！毕相伊侯久比肩，外交内政各操权。抚心国有兴亡感，量力天能左右旋。赤县神州纷割地，黑风罗刹任飘船。老来失计亲豺虎，却道支持二十年。九州人士走求官，婢膝奴颜眼惯看。满箧谤书疑帝制，一床踞坐骂儒冠。总无死士能酬报，每驳言官更耐弹。人哭感恩我知己，廿年已慨霸才难。
李肃毅侯挽诗四首·其一
作者：黄遵宪
朝代：清

骆胡曾左凋零尽，大政多公独主持。万里封侯由骨相，中书不死到期颐。檿弧卒挽周衰德，华衮优增汉旧仪。官牒牙牌书不尽，盖棺更拜帝王师。
李肃毅侯挽诗四首·其三
作者：黄遵宪
朝代：清

毕相伊侯久比肩，外交内政各操权。抚心国有兴亡感，量力天能左右旋。赤县神州纷割地，黑风罗刹任飘船。老来失计亲豺虎，却道支持二十年。
李肃毅侯挽诗四首·其二
作者：黄遵宪
朝代：清

连珠臣炮后门枪，天假勋臣事业昌。南国旌旗三捷报，北门管论九边防。平生自诩杨无敌，诸将犹夸石敢当。何意马关盟会日，眼头铅水泪千行！
李肃毅侯挽诗四首·其四
作者：黄遵宪
朝代：清

九州人士走求官，婢膝奴颜眼惯看。满箧谤书疑帝制，一床踞坐骂儒冠。总无死士能酬报，每驳言官更耐弹。人哭感恩我知己，廿年已慨霸才难。
杜鹃
作者：黄遵宪
朝代：清

杜鹃花下杜鹃啼，苦雨凄风梦亦迷。古庙衣冠人再拜，重楼关锁鸟无栖。幽囚白发哀蝉咽，久戍黄沙病马嘶。未抵闻鹃多少恨，况逢春暮草萋萋。
樱花歌
作者：黄遵宪
朝代：清

鸧金宝鞍金盘陀，螺钿漆盒携叵罗。伞张胡蝶衣哆啰，此呼奥姑彼檀那。一花一树来婆娑，坐者行者口吟哦。攀者折者手挼莎，来者去者肩相摩。墨江泼绿水微波，万花掩映江之沱。倾城看花奈花何，人人同唱樱花歌。道旁老人三嗟咨，菊花虽好不如葵。即今游客多于鲫，未及将军全盛时。将军主政国尚武，源蹶平颠纷斗虎。德川累世柔服人，渐变战场成乐土。将军好花兼好游，每岁看花载箫鼓。三百诸侯各质孥，争费黄金教歌舞。千金万金营香巢，花光照海影如潮。游侠聚作萃渊薮，真仙亦迷脂夜妖。合歌万叶写白纻，缠头每树悬红绡。七月张灯九月舞，一年最好推花朝。嗔云吹雾花无数，一条锦绣游人路。明明楼阁倚空虚，玲珑忽见花千树。花开别县移花来，花落千丁载花去。十日之游举国狂，岁岁欢虞朝复暮。承平以来二百年，不闻鼙鼓闻管弦。呼作花王齐下拜，至夸神国尊如天。当时海外波涛涌，龙鬼佛天都震恐。欧西诸大日逞强，渐剪黑奴及黄种。芙蓉毒雾海漫漫，我自闭关眠不动。一朝轮舶炮声来，惊破看花众人梦。我闻《桃花源》，洞口云迷离，人间汉魏了不知。又闻净土落花深四寸，每读《华严经》卷神为痴。拈花再拜开耶姬，上告丰苇原国天尊人皇百神祇。仍愿丸泥封关再闭一千载，天雨新好花，长是看花时。
武清道中作
作者：黄遵宪
朝代：清

始识风尘苦，吾生第一回。斗星随北指，云气挟东来。走竟偕牛马，臣初出草莱。海天千万里，南望几徘徊。天到荒寒地，山犹懒刻镂。沙濛惟见日，树瘦尽如秋。长路漫漫苦，斜阳渺渺愁。岭南好时节，不为荔支留。绿树如云拥，门前百尺桐。吾家正溪北，有弟住墙东。尽室团圞乐，行人梦寐中。茫茫百端集，到此意何穷。唐魏风同俭，幽并气不豪。龙衣将瓦覆，牛矢压墙高。忧患家多口，荒凉地不毛。最怜罗马拜，中妇乞钱号。居者与行者，劳劳同一叹。天恩才咫尺，民气不衣冠。地况穷荒远，人兼琐尾残。临门图一幅，谁上九重看？
武清道中作·其一
作者：黄遵宪
朝代：清

始识风尘苦，吾生第一回。斗星随北指，云气挟东来。走竟偕牛马，臣初出草莱。海天千万里，南望几徘徊。
武清道中作·其三
作者：黄遵宪
朝代：清

绿树如云拥，门前百尺桐。吾家正溪北，有弟住墙东。尽室团圞乐，行人梦寐中。茫茫百端集，到此意何穷。
武清道中作·其二
作者：黄遵宪
朝代：清

天到荒寒地，山犹懒刻镂。沙濛惟见日，树瘦尽如秋。长路漫漫苦，斜阳渺渺愁。岭南好时节，不为荔支留。
武清道中作·其五
作者：黄遵宪
朝代：清

居者与行者，劳劳同一叹。天恩才咫尺，民气不衣冠。地况穷荒远，人兼琐尾残。临门图一幅，谁上九重看？
武清道中作·其四
作者：黄遵宪
朝代：清

唐魏风同俭，幽并气不豪。龙衣将瓦覆，牛矢压墙高。忧患家多口，荒凉地不毛。最怜罗马拜，中妇乞钱号。
水滨
作者：黄遵宪
朝代：清

来牛去马看频频，独立苍茫此水滨。避面青山难见我，打头黄土信抟人。东西市舶无分界，南北藩封此要津。七十二沽秋色满，不堪吹鬓半胡尘。
流求歌
作者：黄遵宪
朝代：清

白头老臣倚墙哭，颓髻斜簪夜惨绿。自嗟流荡作波臣，细诉兴亡溯天蹴。天孙传世到舜天，海上蜿蜒一脉延。弹丸虽号蕞尔国，问鼎犹传七百年。大明天子云端里，自天草诏飞黄纸。印绶遥从亦士颁，衣冠幸不珠崖弃。使星如月照九州，王号中山国小球。英簜双持龙虎节，绣衣直指凤麟洲。从此苞茅动人贡，艳说扶桑茧如瓮。酋豪入学还请经，天王赐袭仍归赗。尔时国势正称强，日本犹封异姓王。只戴上枝归一日，更无尺诏问东皇。黑面小猴投袂起，谓是区区应余畀。数典横徵贡百牢，兼弱忽然加一矢。鲸鲵横肆气吞舟，早见降幡出石头。大夫拔舍君含璧，昨日蛮王今楚囚。畏首畏尾身有几，笼鸟惟求宽一死。但乞头颅万里归，妄将口血群臣誓。归来割地献商于，索米仍输岁岁租。归化虽编归汉里，畏威终奉吓蛮书。一国从兹臣二主，两姑未觉难为妇。称臣称侄日为兄，依汉依天使如父。一旦维新时事异，二百馀藩齐改制。覆巢岂有完卵心，顾器略存投鼠忌。公堂才锡藩臣宴，锋车竟走降王传。刚闻守约比交邻，忽尔废藩夷九县。吁嗟君长槛车去，举族北辕谁控诉？鬼界明知不若人，虎性而今化为鼠。御沟一带水溶溶，流出花枝胡蝶红。尚有丹书珠殿挂，空将金印紫泥封。迎恩亭下蕉阴覆，相逢野老吞声哭。旌麾莫睹汉官仪，簪缨未改秦衣服。东川西川吊杜鹃，稠父宋父泣鸲鹆。兴灭曾无翼九宗，赐姓空存殷七族。几人脱险作逋逃，几次流离呼伯叔？北辰太远天不闻，东海虽枯国难复。毡裘大长来调处，空言无施究何补？只有琉球恤难民，年年上疏劳疆臣。
海行杂感
作者：黄遵宪
朝代：清

稗瀛大海善谈天，丱女童男远学仙。倘遂乘桴更东去，地球早辟二千年。叠床恰受两三人，奁镜盂巾位置匀。寸地尺天虽局蹐，尽容稊米一微身。青李黄甘烂熳堆，蒲桃浓绿泼新醅。怪他一白清如许，水亦轮回变化来。中年岁月苦风飘，强半光阴客里抛。今日破愁编日记，一年却得两花朝。打窗压屋雨风声，起看沧波一掌平。我自冒风冲雨过，原来风雨不曾晴。星星世界遍诸天，不计三千与大千。倘亦乘槎中有客，回头望我地球圆。每每鸳鸯逐队行，春风相对坐调筝。才闻儿女呢呢语，又作胡雏恋母声。偶然合眼便家乡，夜二三更母在床。促织入门蛛挂壁，一灯絮絮话家常。是耶非耶其梦耶，风乘我我乘风耶？藤床簸魂睡新觉，此身飘飘天之涯。一日明明十二时，中分大半睡迷离。黄公却要携黄奶，遮眼文书一卷诗。家书琐屑写从头，身在茫茫一叶舟。纸尾只填某日发，计程难说到何州。拍拍群鸥逐我飞，不曾相识各天涯。欲凭鸟语时通讯，又恐华言汝未知。盖海旌旗辟道开，巨轮擘浪炮鸣雷。西人柄酌东人酒，长记通盟第一回。
海行杂感·其一
作者：黄遵宪
朝代：清

稗瀛大海善谈天，丱女童男远学仙。倘遂乘桴更东去，地球早辟二千年。
海行杂感·其七
作者：黄遵宪
朝代：清

每每鸳鸯逐队行，春风相对坐调筝。才闻儿女呢呢语，又作胡雏恋母声。
海行杂感·其三
作者：黄遵宪
朝代：清

青李黄甘烂熳堆，蒲桃浓绿泼新醅。怪他一白清如许，水亦轮回变化来。
海行杂感·其九
作者：黄遵宪
朝代：清

是耶非耶其梦耶，风乘我我乘风耶？藤床簸魂睡新觉，此身飘飘天之涯。
海行杂感·其二
作者：黄遵宪
朝代：清

叠床恰受两三人，奁镜盂巾位置匀。寸地尺天虽局蹐，尽容稊米一微身。
海行杂感·其五
作者：黄遵宪
朝代：清

打窗压屋雨风声，起看沧波一掌平。我自冒风冲雨过，原来风雨不曾晴。
海行杂感·其八
作者：黄遵宪
朝代：清

偶然合眼便家乡，夜二三更母在床。促织入门蛛挂壁，一灯絮絮话家常。
海行杂感·其六
作者：黄遵宪
朝代：清
体裁：七言绝句

星星世界遍诸天，不计三千与大千。倘亦乘槎中有客，回头望我地球圆。
海行杂感·其十
作者：黄遵宪
朝代：清

一日明明十二时，中分大半睡迷离。黄公却要携黄奶，遮眼文书一卷诗。
海行杂感·其十一
作者：黄遵宪
朝代：清

家书琐屑写从头，身在茫茫一叶舟。纸尾只填某日发，计程难说到何州。
海行杂感·其十三
作者：黄遵宪
朝代：清

盖海旌旗辟道开，巨轮擘浪炮鸣雷。西人柄酌东人酒，长记通盟第一回。
海行杂感·其十二
作者：黄遵宪
朝代：清

拍拍群鸥逐我飞，不曾相识各天涯。欲凭鸟语时通讯，又恐华言汝未知。
海行杂感·其四
作者：黄遵宪
朝代：清

中年岁月苦风飘，强半光阴客里抛。今日破愁编日记，一年却得两花朝。
温则宫朝会
作者：黄遵宪
朝代：清

万灯悬耀夜光珠，绣缕黄金匝地铺。一柱通天铭武后，三山绝岛胜方壶。如闻广乐钧天奏，想见重华《盖地图》。五十余年功德盛，女娲以后世应无。
游七星岩
作者：黄遵宪
朝代：清

归帆正藉好风吹，却为看山误我期。急水渐趋江合处，奇峰横出路穷时。欲寻柯斧仙何处？久困津梁佛亦疲。返景入林人坐久，昏鸦何事独归迟？
游丰湖
作者：黄遵宪
朝代：清

西湖吾未到，梦想或遇之。濛濛水云乡，荷花交柳枝。今日见丰湖，万顷青琉璃。持问老东坡，杭颍谁雄雌？浃旬困积暑，泼眼惊此奇。恍如画图中，又疑梦寐时。人生为何事，毕世狂奔驰。黄尘没马头，劳劳不知疲？嗟我不能仙，岂能免人羁。要留一片地，自谋老来私。悠悠湖上云，耿耿我所思。下与鸥鹭盟，上告云天知。浓绿泼雨洗，森森竹千个。亭亭立荷叶，万碧含露唾。四围垂柳枝，随风任颠簸。中有屋数椽，周遭不为大。罗山峙其西，丰湖绕其左。关门不见山，凿穴叠石作。前檐乡䆉稏，后屋旋水磨。扶筇朝看花，入夜不一坐。亭午垂湘帘，倦便枕书卧。偕妇说家常，呼儿问书课。敲门剥啄声，时有老农过。君看此屋中，非他正是我。行移家具来，坐待邻里贺。斜阳照空林，徘徊未忍去。多恋究多累，掉头未可住。我生二十年，初受尘垢污。家计竭中乾，俗状作先驱。飞鸟求枝楼，三匝方绕树。大海泛浮萍，归根定何处？渺茫发大愿，天意肯轻付。况今千里来，担簦期一遇。行锁矮屋中，蒸甑热毒注。密如营窠蜂，困似涸辙鲋。走雷转肠鸣，渴水乞沫呴。谁能出尘世，一脱束缚苦？回头望此湖，万顷迷烟雾。梦魂时一游，且记湖边路。
游丰湖·其一
作者：黄遵宪
朝代：清

西湖吾未到，梦想或遇之。濛濛水云乡，荷花交柳枝。今日见丰湖，万顷青琉璃。持问老东坡，杭颍谁雄雌？浃旬困积暑，泼眼惊此奇。恍如画图中，又疑梦寐时。人生为何事，毕世狂奔驰。黄尘没马头，劳劳不知疲？嗟我不能仙，岂能免人羁。要留一片地，自谋老来私。悠悠湖上云，耿耿我所思。下与鸥鹭盟，上告云天知。
游丰湖·其三
作者：黄遵宪
朝代：清

斜阳照空林，徘徊未忍去。多恋究多累，掉头未可住。我生二十年，初受尘垢污。家计竭中乾，俗状作先驱。飞鸟求枝楼，三匝方绕树。大海泛浮萍，归根定何处？渺茫发大愿，天意肯轻付。况今千里来，担簦期一遇。行锁矮屋中，蒸甑热毒注。密如营窠蜂，困似涸辙鲋。走雷转肠鸣，渴水乞沫呴。谁能出尘世，一脱束缚苦？回头望此湖，万顷迷烟雾。梦魂时一游，且记湖边路。
游丰湖·其二
作者：黄遵宪
朝代：清

浓绿泼雨洗，森森竹千个。亭亭立荷叶，万碧含露唾。四围垂柳枝，随风任颠簸。中有屋数椽，周遭不为大。罗山峙其西，丰湖绕其左。关门不见山，凿穴叠石作。前檐乡䆉稏，后屋旋水磨。扶筇朝看花，入夜不一坐。亭午垂湘帘，倦便枕书卧。偕妇说家常，呼儿问书课。敲门剥啄声，时有老农过。君看此屋中，非他正是我。行移家具来，坐待邻里贺。
游仙词仍用沈乙庵韵
作者：黄遵宪
朝代：清

玉宇扬尘海尽飞，丁宁无遣世人知。误移紫凤图难补，欲探青鸾足又踦。恶水叠经鬼罗刹，散仙犹诩汉官仪。《思归》《送远》天风曲，遥听红墙玉笛吹。
游潘园感赋
作者：黄遵宪
朝代：清

神山左股割蓬莱，惘惘游仙梦一回。海水已乾田亦卖，主人久易我才来。楼梁燕子巢林去，对镜荷花向壁开。弹指须臾千载后，几人起灭好楼台！
游箱根
作者：黄遵宪
朝代：清

危涂远盘纡，径仄鸟迹绝。一步不敢前，双足若被刖。人呼兜笼来，纵横宽尺八。脚手垂郎当，腰背盘曲折。舆人出裸国，皮绉龟兆裂。螭蛟绣满身，横胸施绛袜。两肩乍抬举，双杖互扶挈。前枝后更撑，仰攀俯若跌。有如蚁旋磨，又似蛇出穴。跦跦上竹点，蠢蠢爬沙鳖。噫风竹筒吹，汗雨蒸甑泄。劳倦时一歌，乡音鸟嘲哳。烟树绕千回，风花眩一瞥。峭壁俯绝壑，旁睨每挢舌。四山呼无人，一堕便永诀。畏途宁中止，弛担娄更迭。直穷绝顶高，始觉天地阔。群峰插云中，结屋峰头住。濛濛万云海，凭空无寸土。开窗起看云，迷茫若无睹。一云忽飞来，一云不肯去。一云幻作龙，盘旋绕层柱。关窗急遮拦，攒隙细如缕。须臾塞破屋，真气满庭户。解装张行囊，呼童共捞取。大风卷地来，团作黑烟聚。隐隐闻雷声，乍似婴儿怒。遥知百万家，已洒三尺雨。我方跂脚眠，梦骑赤龙舞。直倾天河水，远向并豫注。侧身起西望，梦堕云深处。举国无名川，一湖何滉瀁！环抱三百里，下窥五十丈。神武开辟来，亘古无消长。氿泉日穴出，洑流失归向。一碧湛空明，万象绝依傍。昂头只日月，两轮互摩荡。我来驾一舟，杳茫迷所往。谓是沧溟游，乘风破巨浪。何图众山顶，乃泛海荡荡。关东昔豪杰，割地争霸王。汤池据此险，漆城莫敢上。迩来司农官，又作填海想。凿脉乾此湖，可得千沃壤。纷纷校得失，尧桀我俱忘。且作烟波徒，容与打双桨。群山若堂防，依严各构屋。家家争调水，曲笕引修竹。泠泠滴檐角，汩汩出严腹。晓鸦犹未兴，已有游人浴。东屋鸣琴弦，西屋斗棋局。南屋垂钓竿，北屋罗简牍。蛟毫展凉簟，鹤？被轻服。点白茶始尝，堆红果初熟。蕃舶从海来，蒲萄泛新渌。洪崖揖浮丘，萧史媚弄玉。鸡犬亦飞升，熊鱼各得欲。人生贵行乐，矧此神仙福。缠腰更骑鹤，辟俗还食肉。平生烟霞心，奈此桑下宿。行携《桃源图》，归我筼筜谷。
游箱根·其一
作者：黄遵宪
朝代：清

危涂远盘纡，径仄鸟迹绝。一步不敢前，双足若被刖。人呼兜笼来，纵横宽尺八。脚手垂郎当，腰背盘曲折。舆人出裸国，皮绉龟兆裂。螭蛟绣满身，横胸施绛袜。两肩乍抬举，双杖互扶挈。前枝后更撑，仰攀俯若跌。有如蚁旋磨，又似蛇出穴。跦跦上竹点，蠢蠢爬沙鳖。噫风竹筒吹，汗雨蒸甑泄。劳倦时一歌，乡音鸟嘲哳。烟树绕千回，风花眩一瞥。峭壁俯绝壑，旁睨每挢舌。四山呼无人，一堕便永诀。畏途宁中止，弛担娄更迭。直穷绝顶高，始觉天地阔。
游箱根·其三
作者：黄遵宪
朝代：清

举国无名川，一湖何滉瀁！环抱三百里，下窥五十丈。神武开辟来，亘古无消长。氿泉日穴出，洑流失归向。一碧湛空明，万象绝依傍。昂头只日月，两轮互摩荡。我来驾一舟，杳茫迷所往。谓是沧溟游，乘风破巨浪。何图众山顶，乃泛海荡荡。关东昔豪杰，割地争霸王。汤池据此险，漆城莫敢上。迩来司农官，又作填海想。凿脉乾此湖，可得千沃壤。纷纷校得失，尧桀我俱忘。且作烟波徒，容与打双桨。
游箱根·其二
作者：黄遵宪
朝代：清

群峰插云中，结屋峰头住。濛濛万云海，凭空无寸土。开窗起看云，迷茫若无睹。一云忽飞来，一云不肯去。一云幻作龙，盘旋绕层柱。关窗急遮拦，攒隙细如缕。须臾塞破屋，真气满庭户。解装张行囊，呼童共捞取。大风卷地来，团作黑烟聚。隐隐闻雷声，乍似婴儿怒。遥知百万家，已洒三尺雨。我方跂脚眠，梦骑赤龙舞。直倾天河水，远向并豫注。侧身起西望，梦堕云深处。
游箱根·其四
作者：黄遵宪
朝代：清

群山若堂防，依严各构屋。家家争调水，曲笕引修竹。泠泠滴檐角，汩汩出严腹。晓鸦犹未兴，已有游人浴。东屋鸣琴弦，西屋斗棋局。南屋垂钓竿，北屋罗简牍。蛟毫展凉簟，鹤？被轻服。点白茶始尝，堆红果初熟。蕃舶从海来，蒲萄泛新渌。洪崖揖浮丘，萧史媚弄玉。鸡犬亦飞升，熊鱼各得欲。人生贵行乐，矧此神仙福。缠腰更骑鹤，辟俗还食肉。平生烟霞心，奈此桑下宿。行携《桃源图》，归我筼筜谷。
游箱根·其四
作者：黄遵宪
朝代：清
体裁：古风

群山若堂防，依严各构屋。家家争调水，曲笕引修竹。泠泠滴檐角，汩汩出严腹。晓鸦犹未兴，已有游人浴。东屋鸣琴弦，西屋斗棋局。南屋垂钓竿，北屋罗简牍。蛟毫展凉簟，鹤𣰉被轻服。点白茶始尝，堆红果初熟。蕃舶从海来，蒲萄泛新渌。洪崖揖浮丘，萧史媚弄玉。鸡犬亦飞升，熊鱼各得欲。人生贵行乐，矧此神仙福。缠腰更骑鹤，辟俗还食肉。平生烟霞心，奈此桑下宿。行携《桃源图》，归我筼筜谷。
潮洲行
作者：黄遵宪
朝代：清

人生乱离中，所谋动乖忤。一夕辄三迁，踪迹无定所。自从居三河，谓是安乐土。世情谁念乱，百事恣凌侮。交交黄鸟啼，此邦不可处。一水通潮州，且往潮州住。是时北风寒，平江荡柔橹。行行将近城，炊烟密如缕。行舟忽不前，有盗伏林莽。起惊贼已来，快橹飞如雨。舟人急系舟，挥戈左右拒。翻惧力不敌，转逢彼贼怒。扣舷急相呼，‘不如任携取’。流离患难来，行箧无几许。但饱群贼囊，免更遭劫虏。一声霹雳炮，杀贼贼遽去。虎口脱馀生，惊喜泣相语。回看诸弟妹，僵伏尚如鼠。起起呼使坐，软语相慰抚。扶床面色灰，谬言不畏惧。吁嗟患难中，例受一切苦。须臾达潮州，急觅东道主。剪纸重招魂，招魂江之浦。
狂歌示胡二晓岑曦
作者：黄遵宪
朝代：清

飞鸟不若笯凤，游鳞不若豢龙。虚誉不若疑谤，速拙不苦缓工。高台落日多悲风，我剑子剑弓子弓。与子拍手青云中，但须塞耳甘耳聋。苍蝇营营无万数，下士大笑声滃滃。
玄武湖歌和龙松岑
作者：黄遵宪
朝代：清

大江滚滚流日夜，降幡屡竖石头下。别有苍茫一片湖，山势周遭湖不打。湖光十里擎风荷，游人竞说安乐窝。船头箫管驴背酒，吴娘楚客时经过。城南暑郁蒸如瓮，汗雨横流湿衣缝。笳鼓欣停战伐声，篷船合作清凉梦。一客新自天边来，一客卧起丛书堆。承平公子交章伯，酒龙诗虎争崔嵬。天风浩浩三万里，吹我犯斗星槎回。河山不异风景好，今者不乐何为哉？江城明媚雨新霁，菱叶莲蓬送香气。井阑莫问燕支山，钟声尚认鸡鸣埭。闲闲十亩逍遥游，莽莽六朝兴废事。珠楼绮阁未渠央，青盖黄龙奈何帝。盛衰漫唱《百年歌》，哀乐且图今日醉。酒波光溢金叵罗，银鲈锦鸭甘芳多。强颜作欢赞眉饮，茫茫对此如愁何。夕阳映郭空波明，柳丝漾绿芦芽青。平生旧游在吾眼，仿佛上野湖心亭。美酒肥牛酣大嚼，头冠腰箭恣欢谑。遥想将军渡海归，相从凯唱从军乐。
生女
作者：黄遵宪
朝代：清

拜佛拈花后，居然见汝生。系丝谁健妇？争乳奈雏兄。觅果年来事，游山嫁毕情。一齐到心坎，杯酒醉还倾。
用写经齐体送叶损轩之申江
作者：黄遵宪
朝代：清

几日萧疏雨滴檐，送君一舫水新添。闰馀桐叶闲来数，去后桃花笑复拈。索和诗笺停玉版，判依文稿阁牙签。扶馀立国今何以，为我探询海外髯。
田横岛
作者：黄遵宪
朝代：清

生王头，死士垄，一毛轻等丘山重。臣头百里走见王，王自趋前头不动。五百人头共一丘，人人视头问赘疣，背面事仇头亦羞。横来横来大者王小者侯，臣戴头来王勿忧。呜呼死士垄，乃为生王头！
由上海启行至长崎
作者：黄遵宪
朝代：清

浩浩天风快送迎，随槎万里赋东征。使星远曜临三岛，帝泽旁流遍九瀛。大鸟扶摇抟水上，神龙首尾挟舟行。冯夷歌舞山灵喜，一路传呼万岁声。满城旭影曜红旗，神武当年此肇基。竿木才平秦世乱，衣冠创见汉官仪。中原旧族流传远，四海同家聚会奇。此土此民成此国，有人尽日倚栏思。
由上海启行至长崎·其一
作者：黄遵宪
朝代：清

浩浩天风快送迎，随槎万里赋东征。使星远曜临三岛，帝泽旁流遍九瀛。大鸟扶摇抟水上，神龙首尾挟舟行。冯夷歌舞山灵喜，一路传呼万岁声。
由上海启行至长崎·其二
作者：黄遵宪
朝代：清

满城旭影曜红旗，神武当年此肇基。竿木才平秦世乱，衣冠创见汉官仪。中原旧族流传远，四海同家聚会奇。此土此民成此国，有人尽日倚栏思。
由潮州溯流而上驶风舟行甚疾
作者：黄遵宪
朝代：清

借得南风便，无嫌上水船。千帆张鸟翼，一席尽鸥眠。树若迎人立，桅随倚枕偏。篙师相对语，今夕且神仙。
由输舟抵天津作
作者：黄遵宪
朝代：清

遥指天河问析津，茫茫巨浸浩无垠。华夷万国无分土，人鬼浮生共转轮。敌国同舟今日事，太仓稊米自家身。大鹏击水南风劲，忽地吹人落软尘。
番客篇
作者：黄遵宪
朝代：清

山鸡爱舞镜，海燕贪栖梁。众鸟各自飞，无处无鸳鸯。今日大富人，新赋新婚行。插门桃柳枝，叶叶何相当。垂红结彩球，绯绯数尺长。上书大夫第，照耀门楣光。中庭寿星相，新？供中央。隐囊班丝细，坐褥棋局方。两旁螺钿椅，有如两翼张。丹楹缀锦联，掩映蛎粉墙。某某再拜贺，其语多吉祥。中悬剥风板，动摇时低昂。遍地红藤簟，泼眠先生凉。地隔衬蒐白，水纹铺流黄。深深竹丝帘，内藏合欢床。局脚福寿字，点画皆银镶。蚊帱挂碧绡，犀毗堆红箱。旁室铜澡盆，满储七香汤。四壁垂流苏，碎镜随风飏。华灯千百枝，遍绕曲曲廊。庭下众乐人，西乐尤铿锵。高张梵字谱，指挥抑复扬。弇口铜洞箫，芦哨吹如簧。此乃故乡音，过耳音难忘。蕃乐细腰鼓，手拍声镗镗。喇叭与毕栗，骤听似无腔。诸乐杂沓作，引客来登堂。白人絜妇来，手携花盈筐。鼻端撑眼镜，碧眼深汪汪。裹头波斯胡，贪饮如渴羌。蚩蚩巫来由，肉袒亲牵羊。余皆闽粤人，到此均同乡。嘻嘻妇女笑，入门道胜常。蕃身与汉身，均学时世妆。涂身百花露，影过壁亦香。洗面去丹粉，露足非白霜。当胸黄亚姑，作作腾光芒。沓沓靸履声，偕来每双双。红男并绿女，个个明月珰。单衫缠白叠，尖履拖红帮。垂垂赤灵符，滟滟琲交珰。一冠攒百宝，论价难为偿。簇新好装束，争来看新郎。头上珊瑚顶，碎片将玉镶。背后红丝绦，交辫成文章。新制绀绫絓，衣补亦宝装。平头鹅顶靴，学步工趋跄。今行亲迎礼，吉日复辰良。前导青罗伞，后引绛节幢。驾车四骝马，一色紫丝缰。薄纱宫灯样，白画照路旁。海笛和云锣，八鸾鸣玱玱。帕首立候人，白鹭遥相望。到门爆竹声，群童喜欲狂。两三戴花媪，捧出新嫁娘。举手露约指，如枣真金钢。一钚五百万，两钚千万强。腰悬同心镜，衬以紫荷囊。盘金作绲带，旋绕九回肠。上下笼统衫，强分名衣裳。平生不著袜，今段破天荒。明珠编成履，千琲当丝纕。车轮曳踵行，蛮婢相扶将。丹书悬红纸，麒麟与凤凰。一双龙纹烛，华焰光煌煌。第一拜天地，第二礼尊嫜。后复交互拜，于飞燕颉颃。其他学敛纴，事事容仪庄。拍手齐欢呼，相送入洞房。此时箫鼓声，已闻歌鲦鲿。点心嚼月饼，饤座堆冰糖。啖蔗过蔗尾，剖瓜馀瓜襄。流连与波罗，争以果为粮。赤足络绎来，大盘芦膻芗。穿花串鱼鲊，薄纸批牛肪。今日良宴会，使我攒眉尝。食物十八品，强半和椒姜。引手各搏饭，有粳有黄粱。蒲桃百瓶酒，破碎用斗量。呼么复喝六，拇战声琅琅。频黎小海瓯，举白屡十觞。既醉又饱腹，出看戏舞场。影戏粉牵丝，幻人巧寻橦。蓝衫调鲍老，玉瞳辉文康。蹋鞠肩背飞，迅若惊凫翔。白打唱《回波》，引杖相击撞。金吾今驰禁，赌钱亦无妨。初投升官图，意取富贵昌。意钱十数人，相聚捉迷藏。到手十贯索，冈利各筹防。名为叶子戏，均为钱神忙。醉呼解酲酒，渴取冰齿浆。饮酪拣灌顶，烹茶试头网。吹烟出烟叶，消食分槟榔。旧藏淡巴菰，其味如詹唐。倾壶挑鼻烟，来自大西洋。一灯阿芙蓉，吹气何芬芳。分光然石油，次第辉银釭。入夜有火戏，语客留徜徉。行坐粉聚散，笑谈呼汝卬。中一蒜发叟，就我深浅商。指问座上客，脚色能具详。上头衣白人，渔海业打桨。大风吹南来，布帆幸无恙。初操牛头船，旁岸走近港。今有数十轮，大海恣来往。银多恐飞去，龙圜束万镪。多年甲必丹，早推蛮夷长。左边黑色儿，乃翁久开矿。宝山空手回，失得不足偿。忽然见斗锡，真乃无尽藏。有如穷秀才，得意挂金榜。沈沈积青曾，未知若干丈。百万一紫标，多少聚钱缿。曷鼻土色人，此乃吾乡党。南方宜草木，所种尽沃壤。椰子树千行，丁香花四放。豆蔻与胡椒，岁岁收丰穰。一亩值十钟，往往过所望。担粪纵馀臭，马牛用谷量。利市得三倍，何异承天贶。右坐团团面，实具富者相。初来锥也无，此地甫草创。海旁占一席，露处辟榛莽。蜃气嘘楼台，渐次铲叠嶂。黄金准土价，今竟成闾巷。有如千户侯，列地称霸王。善知服食方，百味作供养。闻有小妻三，轮流搔背痒。长颈猕猴面，此物信巨驵。自从缚马足，到处设鱼网。夥颐典衣库，值十不一当。一饮生讼狱，谁敢倾家酿？搜索遍筐箧，推敲到盆盎。自煎婴粟膏，载土从芒砀。鸡洎窃更鹜，颠倒多奇想。龙断兼赝鼎，巧夺等劫掠。积钱千百万，适足供送葬。君看末座客，挥扇气抗爽。此人巧心计，自负如葛亮。千里封鲊羹，绝域通枸酱。积著与均输，洞悉万物状。锦绣离云爵，妙能揣时尚。长袖善新舞，胡卢弃旧样。千帆复万箱，百货来交广。遂与西域贾，逐利争衰旺。即今论家资，问富过中上。凡我化外人，从来奉正朔。披衣襟在胸，剃发辫垂索。是皆满洲装，何曾蛮服著。初生设汤饼，及死备棺椁。祀神烛四照，宴宾酒三酌。凡百丧祭礼，高曾传矩彟。风水讲龙砂，卦卜用龟灼。相法学《麻衣》，推命本《硌碌》。礼俗概从同，口述仅大略。千金中人产，咸欲得封爵。今年燕晋饥，捐输颇踊跃。溯从华海来，大抵出闽骆。当我鼻祖初，无异五丁凿。传世五六叶，略如华覆萼。富贵归故乡，比骑扬州鹤。岂不念家山，无奈乡人薄。一闻番客归，探囊直启錀。西邻方责言，东市又相斮。亲戚恣欺凌，鬼神助咀嚼。曾有和兰客，携归百囊橐。眈眈虎视者，伸手不能攫。诬以通番罪，公然论首恶。国初海禁严，立意比驱鳄。借端累无辜，此事实大错。事隔百余年，闻之尚骇愕。谁肯跨海归，走就烹人镬？言者袂掩面，泪点已雨落。满堂杂悲欢，环听咸唯诺。到此气惨伤，笳鼓歇不作。橐橐拍板声，犹如痛呼謈。道咸通商来，虽有分明约。流转四方人，何曾一字著。堂堂天朝语，祇以供戏谑。譬彼犹太人，无国足安托？鼯鼠苦无能，橐驼苦无角。同族敢异心，颇奈国势弱。虽则有室家，一家付飘泊。仓颉鸟兽迹，竟似畏海若。一丁亦不识，况复操笔削。若论祛卢字，此方实庄岳。能通左行文，千人仅一鹗。此外回回经，等诸古浑噩。不如无目人，引手善扪摸。西人习南音，有谱比合乐。孩童亦能识，识则夸学博。识字亦安用，蕃汉两弃却。愚公传子孙，痴绝谁能药？近来出洋众，更如水赴壑。南洋数十岛，到处便插脚。他人殖民地，日见版图廓。华民三百万，反为丛驱雀。螟蛉不抚子，犬羊且无鞟。此闻欧澳美，日将黄种虐。向来寄生民，注籍今各各。周官说保富，番地应设学。谁能招岛民，回来就城郭？群携妻子归，共唱太平乐。